RM581,000 subsidi program jualan di Wilayah Persekutuan
Oleh MOHD RASDAN AHMAD

9 Ogos 2022, 6:03 pm
KUALA LUMPUR – Sejumlah RM581,000 nilai subsidi diberikan Kementerian Wilayah Persekutuan menerusi Program Jualan Rakyat [email protected] sejak 14 Julai lalu.
Menterinya, Datuk Seri Shahidan Kassim berkata, program yang diadakan sekali seminggu khas untuk penduduk di Kuala Lumpur dan Labuan itu demi membantu rakyat menangani peningkatan kos sara hidup melalui penyediaan jualan ayam dan telur ayam.
“Kadar subsidi bersasar sebanyak RM3 diberikan bagi pembelian seekor ayam (super), manakala RM0.50 subsidi bagi 10 biji telur ayam yang memanfaatkan seramai 147,000 penduduk di 61 Program Perumahan Rakyat (PPR) dan Perumahan Awam (PA) di Kuala Lumpur.
“Sehingga 5 Ogos lalu, seramai 63,296 penerima manfaat menikmati subsidi ayam segar dan telur ayam di Kuala Lumpur sahaja dengan nilai subsidi yang dibiayai sebanyak RM221,536,” katanya di Dewan Negara hari ini.
Beliau berkata demikian ketika menjawab soalan Senator Datuk Mohd. Hisamudin Yahaya yang ingin tahu tindakan diambil pihak Dewan Bandaraya Kuala Lumpur (DBKL) dalam meringankan beban kos sara hidup rakyat yang semakin tinggi.
Tambah Shahidan, pembekal-pembekal di bawah program berkenaan juga menjual barangan keperluan asas seperti ikan, daging, sayur-sayuran dan barangan makanan kering seperti gula, tepung dan minyak masak dengan kadar 5 hingga 20 peratus lebih murah berbanding pasar awam berdekatan penduduk, khususnya di PPR dan PA di Kuala Lumpur.

Katanya, ini merupakan inisiatif pembekal-pembekal sendiri tanpa melibatkan subsidi daripada kementerian.
“Pelaksanaan Program Jualan Rakyat [email protected] di Labuan pula dilaksanakan melalui peruncit-peruncit yang dikenal pasti Perbadanan Labuan bagi memudahkan pemberian subsidi serta aksesibiliti kepada kumpulan sasar yang memanfaatkan seramai 15,000 penduduk di Wilayah Persekutuan itu.
“Dalam pada itu, mulai 15 Ogos ini, KWP akan melaksanakan Program Jualan Keluarga Malaysia, selaras dengan arahan dan keputusan Jawatankuasa Jihad Menangani Inflasi.
“Melalui program ini juga, penduduk di PPR atau PA bakal mendapat manfaat dari jualan murah sebanyak dua kali seminggu, yang bakal dilaksanakan kelak,” ujarnya.
Selain daripada itu, pelbagai inisiatif berterusan dilaksanakan kementerian bertujuan menangani isu kos sara hidup antaranya [email protected], [email protected], [email protected] dan [email protected]. – KOSMO! ONLINE


Empat didakwa bunuh burung merpati guna racun
Oleh MOHD YUNUS YAKKUB

9 Ogos 2022, 6:44 pm
SHAH ALAM – Empat termasuk dua kakitangan Badan Pengurusan Bersama (JMB) sebuah apartmen didakwa di Mahkamah Sesyen, hari ini atas pertuduhan membunuh sekumpulan burung merpati menggunakan bahan beracun, bulan lalu.
Dua tertuduh iaitu pekerja pembersihan warga Indonesia iaitu Fathur Rosi Arsijo, 22, dan Abdul Rahman Sauji, 32 mengaku bersalah selepas pertuduhan dibacakan di hadapan Hakim Rasyihah Ghazali.
Manakala dua lagi, Nurul Najwa Shafikah Zukri, 22, dan Noor Hazirah Masuan, 32, mengaku tidak bersalah.
Mengikut pertuduhan, mereka bersama-sama tanpa kebenaran yang sah atau sebab yang munasabah memberikan bahan yang beracun kepada sekumpulan burung merpati di pekarangan hadapan sebuah kilang gula di Batu 3 Shah Alam, kira-kira pukul 3.53 petang pada 21 Julai lalu.
Kesalahan itu dilakukan mengikut Seksyen 31 (1) (a) Akta Kebajikan Haiwan 2015 dibaca bersama Seksyen 34 Kanun Keseksaan dan boleh dihukum di bawah Seksyen 31 (1) akta yang sama.
Justeru, boleh didenda tidak kurang RM20,000 dan tidak lebih RM100,000 atau dipenjara sehingga tiga tahun sekiranya disabitkan kesalahan.

Pendakwaan diwakili Pegawai Pendakwa Jabatan Perkhidmatan Veterinar Selangor, Mohd. Sharif Sabran manakala Peguam Nur Iwani Izzaty mewakili Nurul Najwa dan Noor Hazirah.
Mahkamah kemudiannya menetapkan jaminan 5,000 kepada Nurul Najwa dan Noor Hazirah bersama seorang penjamin serta pasport diserahkan kepada mahkamah.
Dua pekerja pembersihan itu diwakili peguam tidak berikan jaminan kerana kini dipenjara atas kesalahan imigresen.
Tarikh jatuh hukum dan sebutan semula kes bagi keempat-empat tertuduh itu ditetapkan pada 12 September hadapan.
Terdahulu, kejadian tersebut tular di media sosial menerusi video berdurasi 15 saat memaparkan ratusan burung merpati mati selepas dikatakan makan dedak ditaburkan pihak tidak bertanggungjawab. -KOSMO! ONLINE


Pelajar gagal SPM digalak sertai program usahawan
Oleh ABDUL RAZAK IDRIS

9 Ogos 2022, 5:57 pm
SHAH ALAM – Para pelajar yang gagal peperiksaan Sijil Pelajaran Malaysia (SPM) digalakkan menyertai pelbagai program keusahawanan disediakan Kementerian Pembangunan Usahawan dan Koperasi (KUSKOP).
Menterinya, Tan Sri Noh Omar berkata, KUSKOP sentiasa membuka peluang kepada belia tanpa mengira latar belakang dalam usaha membantu meningkat taraf hidup, selain menjana ekonomi.
“Belia di luar sana kena dekati KUSKOP kerana KUSKOP ada menyediakan pelbagai program untuk bantu usahawan dalam kalangan belia. Kalau kata belia hendak mula berniaga, tidak berdaftar dengan Suruhanjaya Syarikat Malaysia (SSM), tiada tempat niaga, tiada lesen niaga pun, boleh mohon dengan Tabung Ekonomi Kumpulan Usaha Niaga (TEKUN) Nasional.
“Ini kerana kita ada satu program iaitu Skim Pembiayaan Informal dan Mikro (SPIM) di TEKUN, jadi kita akan bantu belia,” katanya selepas merasmikan majlis penutupan mesyuarat agung Persatuan Bekas Polis Malaysia (PBPM) Selangor hari ini.
Beliau berkata demikian bagi mengulas kenyataan Menteri Kanan Pendidikan, Datuk Dr. Radzi Jidin bahawa seramai 45,526 orang calon tidak layak mendapat sijil SPM ekoran gagal mata pelajaran Bahasa Melayu atau Sejarah atau kedua-duanya.
Mengulas lanjut, Noh berkata, lebih 400,000 individu, termasuk belia mendapat latihan keusahawanan melalui 11 agensi di bawah KUSKOP dalam tempoh enam bulan pertama tahun ini.

“Agensi di bawah KUSKOP ini melatih ramai usahawan. Mengikut perancangan awal, sasaran saya adalah 143,000 usahawan dilatih membabitkan 11 agensi.
“Tetapi, berdasarkan laporan yang diberikan kepada saya minggu ini, angkanya sudah cecah lebih 400,000, iaitu naik empat kali ganda,” jelasnya. – KOSMO! ONLINE


Syabu bernilai RM1.3 juta dirampas, 6 individu ditahan
Oleh NOR AZIAH MAT NOH

9 Ogos 2022, 6:09 pm
KUALA LUMPUR – Dua wanita antara enam individu yang diberkas kerana disyaki terlibat dalam aktiviti pengedaran dadah jenis syabu dianggarkan bernilai kira-kira RM1.3 juta.
Ketua Polis Daerah Dang Wangi, Asisten Komisioner Noor Dellhan Yahaya berkata, polis mengesan dua kereta jenis Honda City dan Toyota Vellfire dalam keadaan mencurigakan di pekarangan sebuah kondominium sekitar Jalan Sultan Ismail, di sini petang semalam.
“Kereta jenis Toyota Vellfire terbabit dinaiki oleh seorang lelaki dan dua wanita dalam keadaan mencurigakan.
“Pemeriksaan lanjut mendapati dua lelaki yang menaiki Honda City membawa dadah jenis syabu seberat 38,161 gram (g) di dalam bonet kereta mereka sebelum merampas dadah yang dianggarkan bernilai RM1.3 juta itu,” katanya dalam satu kenyataan di sini hari ini.
Menurut Dellhan, polis juga telah merampas sebanyak 1.7 (g) dadah jenis syabu milik salah seorang suspek.
“Siasatan awal mendapati dadah berkenaan dibawa dari Pantai Timur untuk diserahkan kepada penerima di ibu kota.

“Susulan itu, tangkapan dijalankan pada hari yang sama terhadap seorang lagi lelaki yang merupakan ahli sindiket berperanan sebagai penerima untuk membawa dadah ke lokasi lain,” ujarnya.
Jelasnya, ujian saringan air kencing ke atas kesemua individu yang berusia lingkungan 20 hingga 49 tahun itu mendapati tiga suspek positif dadah jenis syabu.
“Kesemua suspek kini ditahan reman selama tujuh hari bermula hari ini di bawah Seksyen 39(b) Akta Dadah Berbahaya 1952,” katanya. – KOSMO! ONLINE


Berhenti salahkan BN sebaliknya PH gagal memerintah
Oleh ABDUL RAZAK IDRIS

9 Ogos 2022, 5:49 pm
SHAH ALAM – Sikap Menteri Besar Selangor, Datuk Seri Amirudin Shari yang berterusan menyalahkan kepimpinan Barisan Nasional (BN) kerana mewarisi banyak masalah membuktikan Pakatan Harapan (PH) gagal mentadbir negeri.
Pengerusi BN Selangor, Tan Sri Noh Omar berkata, Amirudin hanya pandai menuding jari sedangkan setiap kontrak mempunyai perjanjian dan klausa penamatan boleh digunakan jika sesuatu projek tidak sempurna.
“Tiga penggal pun sudah nak habis, apa nak salahkan BN lagi. Ini membuktikan bahawa Menteri Besar (Amirudin) hari ini dan PH memang tak reti memerintah.
“Tak boleh buat sebab yang (keputusan) lama (BN), yang tak boleh ubah al-Quran sahaja. Takkan tiada klausa penamatan dalam perjanjian. Saya ketawa bila Menteri Besar jawab macam ini. Sebab apa adalah sebab pilihan raya semakin dekat,” katanya pada sidang hari ini.
Beliau berkata demikian bagi mengulas pendedahan Amirudin dalam persidangan Dewan Negeri Selangor pada 2 Ogos lalu bahawa isu yang timbul ketika ini banyak diwarisi legasi terdahulu bahkan ada yang terpaksa diuruskan semula.
Ini termasuk hak membangunkan tanah padang latihan Akademi Bola Sepak Merah Kuning di Kelana Jaya diberikan kepada kroni UMNO namun pembangunannya tidak lengkap.

Noh turut menyalahkan kepimpinan PH yang enggan menerima cadangan kerajaan BN untuk membina Canal City bagi mengatasi masalah banjir kilat khususnya di Seksyen 13, Shah Alam.
Noh berkata, Amirudin perlu berhenti menyalahkan kerajaan BN kerana kerajaan PH sendiri ditadbir oleh tiga menteri besar dalam tempoh tiga penggal.
“Saya harap rakyat dapat menilai tiga penggal dia jadi kerajaan, cukup-cukuplah dia nak tipu rakyat. Tiga penggal memerintah, tiga menteri besar bertukar, masih nak salahkan kerajaan BN,” tegasnya. -KOSMO! ONLINE


Negeri Sembilan catat 8,921 kes penipuan, kerugian lebih RM220 juta
Oleh NOR SHAFAWATI YUP

9 Ogos 2022, 5:39 pm
SEREMBAN – Sebanyak 8,921 kes penipuan jenayah komersial menggunakan pelbagai modus operandi direkodkan di Negeri Sembilan melibatkan kerugian melebihi RM220 juta bagi tempoh 2018 hingga 2022.
Menteri Besar Negeri Sembilan, Datuk Seri Aminuddin Harun berkata, Seremban mencatatkan kerugian tertinggi iaitu sebanyak RM144.5 juta diikuti Nilai (RM30.1 juta), Port Dickson (RM21.7), Kuala Pilah (RM10.9 juta), Tampin (RM9.2 juta), Jempol (RM7.2 juta), Rembau (RM2.7 juta) dan Jelebu (RM2.4 juta).
“Bagi tempoh kajian ini, kita dapati kebanyakan mangsa kes penipuan adalah dalam kalangan bangsa Melayu lingkungan umur 15 tahun ke 40 tahun dikuti bangsa Cina, India dan selebihnya di bawah lain-lain bangsa dalam kategori umur yang sama,” katanya pada Persidangan Kedua Penggal Kelima DUN Negeri Sembilan yang ke-14 di sini hari ini.
Beliau berkata demikian bagi menjawab soalan Chew Seh Yong (PH-Lobak) berhubung kes penipuan jenayah komersial dan kerugian sejak tahun 2018 hingga 2022.
Aminuddin yang juga ADUN Sikamat berkata, pelbagai usaha telah dilaksanakan dalam usaha menyebar luas ilmu pengetahuan kepada masyarakat bagi mengelakkan dari menjadi penyumbang kepada peningkatan statistik mangsa penipuan termasuk pelbagai kempen.
“Di sini saya mengambil kesempatan untuk sama-sama saling mengingati bukan sahaja dalam kalangan Ahli-ahli Yang Berhormat di dalam dewan ini, tetapi juga seluruh masyarakat di luar agar sentiasa berwaspada, sentiasa celik, sentiasa melindungi diri dan keluarga agar tidak terpedaya dengan sebarang iklan atau usaha niaga yang menjanjikan pulangan lumayan,” katanya.

Beliau turut mengingatkan agar tidak tertipu dengan panggilan scam yang kononnya daripada agensi kerajaan, mahupun Lembaga Hasil Dalam Negeri (LHDN), Kementerian Kesihatan Malaysia (KKM) dan sebagainya.
“Sentiasa semak dengan badan yang berkenaan. Pergi ke kaunter jika perlu. Telefon nombor di laman web rasmi agensi berkenaan dan sentiasa dapatkan maklumat yang benar.
“Yang terkini adalah penipuan melalui laman interaksi Telegram, sentiasa semak dengan tuan punya badan untuk memastikan kesasihannya. Jangan kita tertipu dengan tipu muslihat kononnya ingin meminjam duit tapi menggunakan akaun lain,” katanya. – KOSMO! ONLINE


Gelombang Omicron BA.5 dalam negara terkawal
Oleh MOHAMAD NAUFAL MOHAMAD IDRIS

9 Ogos 2022, 5:29 pm
SHAH ALAM – Gelombang Covid-19 subvarian Omicron BA.5 masih terkawal walaupun kes jangkitan virus tersebut antara 2,000 hingga 5,000 kes di negara ini.
Menteri Kesihatan, Khairy Jamaluddin Abu Bakar berkata, jumlah kematian pesakit akibat dijangkiti virus itu turut rendah selain jumlah pesakit yang mendapat rawatan di Unit Rawatan Rapi (ICU) hospital di negara juga terkawal.
“Kini (tengok keseriusan kes) ikut proxy indicator dan kita tak tengok sangat jumlah kes (harian).
“Kami masih boleh mengurus masalah ini dengan baik sebab kalau tengok pada (jumlah) kes didapati turun dan naik,” katanya ketika ditemui selepas majlis perasmian Kompleks Institut Kesihatan Negara (NIH) di sini, hari ini.
Perasmiannya telah disempurnakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan turut berangkat ke majlis itu adalah Tunku Azizah Aminah Maimunah Iskandariah.
Laman portal CovidNow melaporkan sebanyak 2,861 kes jangkitan baru Covid-19 dengan enam kematian yang dicatatkan di negara ini semalam. Ini menjadikan keseluruhan jangkitan Covid-19 di negara ini sejak pandemik Covid-19 melanda Malaysia berjumlah 4,711,415 kes.

Sementara itu, Khairy menegaskan individu yang dijangkiti Covid-19 perlu melaporkan jangkitan mereka dengan Kementerian Kesihatan (KKM) melalui aplikasi MySejahtera.
“Saya sendiri buat ujian (untuk ketahui dijangkiti Covid-19 atau tidak) tiga kali seminggu.
“Apabila anda (mereka yang dijangkiti Covid-19) melaporkan melalui MySejahtera, senang untuk KKM tahu keadaan sebenar anda. Lagipun, kita sekarang sudah longgarkan protokol (ujian mengesan Covid-19) dari PCR kepada kebanyakkan keputusan diterima ketika ini adalah ujian RTK-Antigen dari pesakit,” ujarnya. -KOSMO! ONLINE


JIM dan LHDN kongsi maklumat data ekspatriat elak ketirisan cukai
Oleh MOHD. HUSNI MOHD. NOOR

9 Ogos 2022, 5:10 pm
CYBERJAYA – Selepas dua tahun tertangguh akibat Covid-19, Jabatan Imigresen Malaysia (JIM) menyambung semula memorandum persefahaman (MoU) bersama Lembaga Hasil Dalam Negeri (LHDN) bagi kerjasama perkongsian maklumat berkenaan ekspatriat di negara ini.
Ketua Pengarah Imigresen, Datuk Seri Khairul Dzaimee Daud berkata, kerjasama itu penting bagi mengatasi ketirisan cukai membabitkan ekspatriat yang bekerja di Malaysia.
Beliau berkata, MoU sama pernah dimeterai kali pertama selama lima tahun bermula 19 Jun 2014 hingga 18 Jun 2019 dan MoU kali ini akan berkuat kuasa selama tiga tahun sehingga 2025.
“MoU ini antara lain membolehkan kerjasama perkongsian maklumat antara JIM dan LHDN berkaitan data-data ekspatriat yang bekerja di negara ini seperti nama, warganegara, nombor pasport, rekod keluar masuk dan tarik tempoh sah laku pas.
“Kesinambungan perkongsian data ini adalah bagi memastikan terdapat kawalan efektif dalam pembayaran cukai oleh ekspatriat sekali gus membantu menyumbang hasil pendapatan negara,” katanya pada sidang akhbar selepas majlis menandatangani MoU tersebut hari ini.
Katanya, setakat ini, belum ada ekspatriat yang gagal melunaskan cukai kepada LHDN namun, jika itu berlaku pas ekspatriat mereka tidak akan diperbaharui sekali gus tidak lagi boleh bekerja di negara ini.

Khairul Dzaimee berkata, menerusi kerjasama ini, pihak Imigresen boleh menghalang mana-mana ekspatriat yang tidak membayar cukai untuk keluar dari Malaysia.
Pada masa sama, ketirisan bayaran cukai oleh ekspatriat dapat dikurangkan dan seterusnya membantu menambah hasil pendapatan negara.
“Berdasarkan statistik LHDN, sebanyak RM20.12 bilion cukai berjaya dikutip daripada ekspatriat bagi tempoh antara 2014 hingga 2021 yang lalu dengan kutipan tertinggi pada 2019 iaitu RM3.6 bilion,” katanya.
Katanya, setakat ini, sebanyak 162,170 pas aktif ekspatriat direkodkan dengan 99,200 adalah pemegang pas prinsipal manakala 62,970 adalah pas tanggungan.- KOSMO! ONLINE


Dua premis curi bekalan air diserbu
Oleh KOSMO!

9 Ogos 2022, 4:46 pm
SEREMBAN –  Sebuah bengkel motosikal di Nilai dekat sini adalah antara dua premis yang diserbu pihak berkuasa selepas disyaki mencuri bekalan air bersih.
Sebuah premis lagi ialah rumah kedai yang sedang diubah suai di Rembau.
Ketua Jabatan Komunikasi Korporat Syarikat Air Negeri Sembilan (Sains), Norzita Ismail berkata, operasi penguatkuasaan itu dijalankan oleh Unit Penguatkuasaan Kecurian Air Sains bersama Suruhanjaya Perkhidmatan Air Negara (SPAN), semalam.
Beliau berkata, serbuan pertama dijalankan kira-kira pukul 11 pagi ke atas sebuah premis rumah kedai yang sedang diubah suai di Rembau.
“Siasatan tapak mendapati penghuni premis melakukan penyambungan tidak sah menggunakan paip mudah lentur bersaiz 16 milimeter (mm) tanpa melalui sebarang meter untuk kegunaan pengubahsuaian tersebut,” katanya dalam kenyataan di sini hari ini.
Menurutnya, serbuan kedua dijalankan ke atas sebuah bengkel motosikal di Nilai.

Norzita memberitahu, penghuni premis didapati melakukan penyambungan tidak sah menggunakan paip mudah lentur bersaiz 15mm tanpa melalui sebarang meter.
“Bekalan air dipercayai digunakan untuk kegunaan penghuni premis tersebut,” ujarnya.
Tambahnya, pegawai penguatkuasa Sains turut menjalankan ujian klorin di kedua-dua lokasi yang mendapati bekalan air yang digunakan adalah air terawat milik Sains.
Jelasnya, pihak SPAN telah menyita semua pemasangan paip dan punca sambungan yang dibuat sebagai bahan bukti.
Norzita menarik perhatian, kedua-dua kes itu disiasat di bawah Seksyen 89(9) Akta Industri Perkhidmatan Air 2006.
Beliau berkata, sekiranya disabitkan kesalahan, tertuduh boleh dikenakan hukuman denda sebanyak RM50,000 atau penjara tidak melebihi enam bulan atau kedua-duanya sekali. – KOSMO! ONLINE


Mat rempit akan dicekup selepas dirakam berlumba
Oleh SAFINA RAMLI

9 Ogos 2022, 4:29 pm
GEORGE TOWN – Gambar-gambar mat motor yang terlibat dengan aktiviti merempit dan lumba haram kini akan dirakam menerusi kamera pihak berkuasa sebelum mereka ditahan untuk tindakan lanjut.
Ketua Setiausaha Kementerian Pengangkutan, Datuk Isham Ishak berkata, pendekatan baharu yang diambil pihak berkuasa adalah bagi membendung kegiatan mat rempit selain memelihara keselamatan pengguna jalan raya lain.
Menurutnya, sebelum ini pihak polis dan anggota Jabatan Pengangkutan Jalan (JPJ) akan berada dilapangan untuk melakukan ‘serang hendap’ terhadap mereka yang terlibat dengan kegiatan mat rempit.
”Namun, cara ini membahayakan anggota penguatkuasa serta mereka yang berada di lokasi-lokasi berhampiran dengan kegiatan lumba haram ini. Kita ambil pendekatan secara defensif iaitu menggunakan kamera-kamera untuk melihat dan memperolehi gambar suspek yang terlibat.
“Selepas itu, polis akan menahan suspek sama ada di rumah atau di premis tempat kerja mereka,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Isham memberitahu, golongan muda yang terjebak dengan aktiviti lumba haram itu dinasihatkan agar berhenti daripada melakukan kegiatan itu memandangkan kerajaan telah mengambil langkah bersepadu untuk menangani isu mat rempit itu.

“Anak muda yang ingin ambil bahagian dalam aktiviti jijik ini dinasihatkan agar berhati-hati kerana kerajaan mengambil serius isu ini,” katanya.
Sementara itu, Pengarah Jabatan Siasatan dan Penguatkuasaan Trafik Bukit Aman, Datuk Mat Kasim Karim pula berkata, pihaknya berharap pendekatan baharu bagi membendung kegiatan mat rempit dan lumba haram itu akan berjaya digunapakai di Pulau Pinang dan kemudiannya diikuti di negeri-negeri lain.
“Fenomena mat rempit ini berlaku secara menyeluruh di seluruh negara, namun perhatian diberikan lebih kepada Pulau Pinang apabila berlaku kematian membabitkan sekumpulan mat rempit.
“Berdasarkan statistik sejak Januari hingga Jun tahun ini sebanyak 1,096 operasi samseng jalanan dijalankan di seluruh negara dan seramai 1,451 pesalah atau mat rempit ditahan dengan 21,258 saman dikeluarkan manakala 2,200 kenderaan disita,” katanya.
Tambahnya, daripada jumlah itu, Perak merekodkan operasi samseng jalanan paling tinggi iaitu 286 operasi dan 4,597 saman dikeluarkan diikuti Pulau Pinang sebanyak 157 operasi membabitkan 4,444 saman disusuli Johor sebanyak 157 operasi dan 1,436 saman. – KOSMO! ONLINE


Polis Kelantan tubuh unit tempur wanita persediaan hadapi PRU-15
Oleh ROSALWANI CHE SOH

9 Ogos 2022, 4:40 pm
KOTA BHARU – Ibu Pejabat Polis Kontinjen Kelantan menubuhkan Pasukan Unit Tempur Ringan (LSF) wanita sebagai persediaan bagi mengatasi sebarang situasi melibatkan ancaman ketenteraman awam ketika Pilihan Raya Umum ke-15 (PRU-15).
Pemangku Ketua Polis Kelantan, Datuk Muhamad Zaki Harun berkata, penempatan pasukan itu perlu dalam usaha mengekang sebarang kekecohan berlaku sepanjang proses pilihan raya.
Menurut, LSF wanita itu juga diwujudkan di setiap Ibu Pejabat Polis Daerah (IPD) di seluruh negeri yang berperanan menghadapi perusuh ketika tunjuk perasaan dan membantu penguat kuasa tempatan dalam mengawal situasi semasa.
“Pasukan ini digerakkan untuk persiapan pilihan raya selain turut memantau dan membuat rondaan di kawasan ceramah parti politik. Tugas pasukan LSF ini adalah sebagai pengempur ringan menghadapi perusuh.
“Selain daripada itu, pasukan ini juga dapat meningkatkan percambahan idea untuk berfikir secara proaktif dan sebagai latihan membuat penilaian,” katanya ketika ditemui pemberita selepas majlis Penutup Kursus Asas LSF (Wanita) Peringkat Kontinjen Kelantan Siri 1/2022 di padang kawad Batalion 8, Pasukan Gerakan Am di Pengkalan Chepa hari ini.
Dalam kursus itu, seramai 105 anggota dan pegawai wanita menyertai latihan asas LSF yang bermula sejak 31 Julai sehingga semalam.

Mengulas lanjut, menurut Muhamad Zaki, peserta didedahkan dengan latihan menghadapi gas pemedih mata, kursus asas pengunaan cota atau rotan termasuk perisai yang digunakan bagi menghadapi situasi kecemasan. – KOSMO! ONLINE


Lelaki daki gunung sambil tutup mata
Oleh KOSMO!

9 Ogos 2022, 5:30 pm
BANGKOK – Seorang pelajar Universiti Cambridge di England berjaya  menawan puncak sebuah gunung di Thailand dalam keadaan matanya  ditutup, lapor laman berita Thaiger semalam.
Ed Smith melakukan cabaran itu sebagai  penghormatan kepada saudara perempuannya, Harriet  yang cacat penglihatan semasa lahir dan dalam masa yang sama, cuba mengumpul derma bagi tujuan amal.
Ed, 21, yang berasal dari Northamptonshire, England, mendaki Gunung Doi Suthep dekat Chiang Mai bersama teman wanitanya, Eimear Pickstone.
Pengembaraan tiga hari mereka yang bermula pada 11 Julai lalu itu berjaya mengumpul sejumlah wang untuk badan kebajikan yang selama ini menyokong  Harriet.
Menurut Ed, dia mengaku terdetik  untuk membuka penutup matanya supaya dapat melihat keindahan alam semula jadi di sekeliling mereka, namun tetap bertahan. Dia hanya membuka penutup mata  tersebut semasa  membasuh muka, namun tetap memejamkan matanya.
“Apabila melihat kembali gambar-gambar yang dirakam, saya berasa aneh kerana ia amat hebat. Saya  melakukan perjalanan tanpa henti untuk mendaki, makan, minum, berenang dan pelbagai aktiviti lain dalam keadaan mata ditutup.

“Perkara paling sukar sebenarnya bukan mendaki gunung, sebaliknya saya perlu bergantung sepenuhnya kepada Eimear seperti meminta dia menghulurkan botol air atau membantu mencari ubat gigi,” kata Ed.
Tambah Ed,  pendakian ke puncak Doi Suthep amat curam dan mencabar, malah mereka  perlu meredah hutan tebal serta mengharungi cuaca buruk seperti hujan tanpa laluan yang jelas.
“Banyak perkara yang saya pelajari mengenai keberanian, kekuatan dan kehebatan saudara perempuan saya  serta semua cabaran yang dia hadapi selain lebih mengenai diri sendiri,” ujarnya.
Setakat ini, pengembaraan Ed berjaya mengumpul dana sebanyak £3,300 (RM17,771) untuk Institut Negara Diraja bagi Orang Buta (RNIB). – AGENSI


KPDNHEP pantau barang melalui Ops ATM
Oleh MOHD RASDAN AHMAD

9 Ogos 2022, 5:10 pm
KUALA LUMPUR – Sejak 23 Jun lalu, Kementerian Perdagangan Dalam Negeri dan Hal Ehwal Pengguna (KPDNHEP) telah melaksanakan Ops ATM membabitkan barang kawalan seperti ayam, telur dan minyak masak secara harian di setiap peringkat rantaian pembekalan dan pengedaran.
Timbalan Menterinya, Datuk Rosol Wahid berkata, operasi itu bertujuan memastikan bekalan adalah stabil dan tiada isu berkaitan kegiatan sorok barang kawalan serta keperluan harian di pasaran selaras dengan Kempen Anti Sorok yang dilancarkan awal tahun lalu.
“Ops ATM juga bertujuan memastikan harga yang dijual bermula 1 Julai lalu tidak terlalu tinggi sehingga menyebabkan kegusaran kepada masyarakat dan bagi mengekang peniaga yang tidak beretika daripada mengambil keuntungan secara tidak munasabah.
“Kementerian juga melaksanakan beberapa inisiatif untuk menangani kegiatan sorok seperti pemeriksaan dan pengauditan di setiap peringkat rantaian pengedaran minyak masak melalui aktiviti semakan Rancangan Pra Penghantaran,” katanya di Dewan Negara hari ini.
Beliau berkata demikian ketika menjawab soalan Senator N. Balasubramaniam yang bertanyakan usaha kementerian bagi menangani barang kawalan yang disorok seperti minyak paket bersubsidi dan beberapa barangan kawalan lain. – KOSMO! ONLINE.


MITI, kerajaan Pahang capai persetujuan jaya agenda pembangunan negeri
Oleh NORHAFIZAN ZULKIFLI

9 Ogos 2022, 5:23 pm
KUANTAN – Kementerian Perdagangan Antarabangsa dan Industri (MITI) dan kerajaan negeri mencapai persetujuan ke atas lapan kertas cadangan yang dibentangkan dalam usaha mengukuhkan kerjasama dan menjayakan agenda pembangunan negara khususnya di negeri ini.
Antara kertas cadangan dipersetujui itu merangkumi Pembinaan Kuantan Aerocity di Gebeng Kuantan, pembangunan Wilayah Ekonomi Pahang Barat Plus dan kelonggaran kepada pelabur industri kertas yang komited.
Menteri Perdagangan Antarabangsa dan Industri, Datuk Seri Mohamed Azmin Ali berkata, cadangan tersebut selari dengan Dasar Pelaburan Baharu Nasional yang dianggarkan dapat meningkatkan prestasi perdagangan dan pelaburan di negara ini.
Katanya, MITI peka terhadap kedudukan strategik negeri Pahang sebagai gerbang ekonomi di Pantai Timur dan sedia mengukuhkan kerjasama ke arah merealisasikan Pelan Induk Perindustrian Negeri Pahang 2021-2025.
“Terdapat tiga fokus utama kementerian dalam menerajui usaha ini iaitu memastikan momentum pertumbuhan ekonomi, prestasi pelaburan dan perdagangan antarabangsa negara kekal pada landasan meliputi perdagangan dan pembangunan yang mampan, kelangsungan rantaian bekalan serta pembangunan tenaga mahir termasuk melalui peningkatan penggunaan teknologi dan inovasi.
“Usaha-usaha ke arah pencapaian objektif ketiga-tiga fokus tersebut merangkumi pengenalan dasar baharu seperti Dasar Pelaburan Baharu Nasional yang berlandaskan elemen Alam Sekitar, Sosial dan Tadbir Urus (ESG), Rangka Tindakan Perdagangan Nasional 2021-2025 dan Pelan Induk Perindustrian,” katanya.

Beliau berkata demikian dalam sidang akhbar elepas mempengerusikan mesyuarat Jawatankuasa Bersama Penyelarasan Industri (JBI) bersama Menteri Besar, Datuk Seri Wan Rosdy Wan Ismail di sini, hari ini.
Dalam pada itu Mohamed Azmin berkata, pembangunan Wilayah Ekonomi Pahang Barat Plus pula, adalah bagi mengimbangi pertumbuhan pembangunan ekonomi di seluruh negeri Pahang.
Beliau memberitahu pengwujudan Wilayah Ekonomi Pahang Barat Plus menumpukan kepada lima kluster iaitu pelancongan, pertanian, mineral, perkayuan dan perkhidmatan.
“MITI akan terus mengukuhkan kerjasama melalui platform JBI dalam merancang program-program galakan eksport produk industri dan perkhidmatan tempatan, memperhalusi cadangan baharu dalam mempertingkatkan pelaburan serta memperkukuhkan penyampaian perkhidmatan hingga ke peringkat Pihak Berkuasa Tempatan,” katanya.
Dalam pada itu, mengulas mengenai pembinaan Kuantan Aerocity, beliau berkata ia adalah selari dengan draf yang telah diluluskan, Malaysia Aerospace Industry Blueprint dalam menjadikan negara ini sebagai hab aeroangkasa di rantau ini.
Ujarnya, Penyelaras Pembangunan Aero Angkasa, National Aerospace Industry Corporation Malaysia (Naico Malaysia) akan berbincang bersama kerajaan negeri bagi meneruskan pembangunan tersebut. – KOSMO! ONLINE


PM mahu MCMC proakif, siasat laporan diterima
Oleh KOSMO!

9 Ogos 2022, 5:15 pm
PETALING JAYA – Perdana Menteri, Datuk Seri Ismail Sabri Yaakob memaklumkan satu laporan telah dibuat kepada Suruhanjaya Komunikasi dan Multimedia Malaysia (MCMC) susulan akaun Telegram dan Signal miliknya digodam semalam.
Menurut Ismail Sabri, beliau telah meminta MCMC lebih proaktif dalam isu tersebut dan mengambil tindakan segera selepas ini sekiranya mendapat laporan.
Justeru, beliau turut mengingatkan pengguna supaya sentiasa berhati-hati kerana penggodam akan menggunakan pelbagai cara supaya terjebak dengan mereka.
“Jadi kepada pengguna sendiri seperti saya dan lain-lain jangan terpengaruh dengan apa-apa yang kita terima.
“Keduanya, terus laporkan kepada MCMC supaya tindakan segera dapat dilaksanakan. Jangan biarkan lama sebab nanti mereka akan gunakan identiti kita untuk menipu orang lain,”katanya di Dewan Negara hari ini.
Kosmo! semalam melaporkan akaun Telegram Ismail Sabri telah digodam oleh pihak tidak bertanggungjawab dan beliau meminta orang ramai untuk mengabaikan sebarang mesej yang diterima menerusi aplikasi itu.

Pada masa sama, beliau turut meminta orang ramai untuk melaporkan hal berkenaan kepada pihak berkuasa sekiranya menerima mesej daripada akaun Telegram berkenaan.-KOSMO! ONLINE


Lelaki ditahan rosakkan mesin ATM
Oleh MOHD YUNUS YAKKUB

9 Ogos 2022, 5:32 pm
KLANG – Tindakan seorang lelaki merosakkan mesin pengeluaran automatik (ATM) sebuah bank membawa padah apabila dicekup polis dalam tempoh kurang 24 jam di Jalan Dato Dagang 6, Taman Sentosa di sini semalam.
Suspek berusia 25 tahun ditahan kira-kira pukul 8.45 malam selepas melakukan perbuatan jenayah pukul 4 pagi hari sama.
Ketua Polis Daerah Klang Selatan, Asisten Komisioner Cha Hoong Fong berkata, terdahulu pihaknya menerima laporan daripada pengurus wanita sebuah bank di Bandar Bukit Tinggi berhubung perbuatan khianat dilakukan suspek tersebut.
Katanya, pengurus tersebut telah dimaklumkan pembantunya berhubung dua skrin mesin ATM telah mengalami kerosakan.
“Berdasarkan rakaman televisyen litar tertutup (CCTV) tempat kejadian mendapati suspek telah masuk melalui pintu utama yang tidak berkunci serta tiada kawalan pergerakan keselamatan semasa kejadian.
“Suspek cuba untuk mengeluarkan wang dari mesin ATM dan tiba-tiba bertindak menendang skrin tersebut sehingga menyebabkan kerosakan sebelum melarikan diri,” katanya dalam kenyataan hari ini.

Kata beliau, semasa kejadian terdapat dua mesin ATM, enam mesin deposit tunai (CDM) serta sebuah mesin cek deposit di bank berkenaan.
Hoong Fong menambah, bertindak atas maklumat pihaknya kemudiannya menahan seorang lelaki warga tempatan yang dipercayai terlibat dalam kes tersebut di Taman Sentosa.
“Semakan mendapati suspek mempunyai empat rekod lampau berkaitan jenayah dan dadah.
“Suspek kini direman selama tiga hari dan kes disiasat mengikut Seksyen 427 Kanun Keseksaan,” jelasnya. -KOSMO! ONLINE


Pemandu lori dipenjara dua bulan, denda RM3,000 tepuk punggung wanita
Oleh NOR AINNA HAMZAH

9 Ogos 2022, 4:14 pm
REMBAU – Seorang pemandu lori dipenjara dua bulan dan denda RM3,000 selepas mengaku bersalah di Mahkamah Majistret Rembau, di sini, hari ini atas tuduhan menepuk punggung seorang wanita di Taman Gembira, Gemencheh, Tampin, 4 Ogos lalu.
Tertuduh, L. Rames, 36, membuat pengakuan itu sebaik pertuduhan dibacakan di hadapan Majistret, Kartini Kasran.
Berdasarkan pertuduhan, pada 4 Ogos kira-kira pukul 7.10 pagi di tepi jalan, Taman Gembira, tertuduh telah menggunakan kekerasan jenayah kepada seorang suri rumah, 48, dengan niat untuk mencabul kehormatannya dengan cara menepuk di bahagian punggung sebelah kanan sebanyak satu kali.
Oleh yang demikian, tertuduh telah melakukan suatu kesalahan yang boleh dihukum dibawah Seksyen 354 Kanun Keseksaan.
Jika sabit kesalahan boleh dipenjara hingga 10 tahun atau denda atau dengan sebatan.
Kartini kemudiannya menjatuhkan hukuman penjara dua bulan dari tarikh tangkapan dibuat dan denda RM 3000, namun sekiranya gagal bayar denda berkenaan 10 bulan penjara.

Pendakwaan dikendalikan Timbalan Pendakwa Raya, Yap Tsu Sheng, manakala tertuduh diwakili peguam Yayasan Bantuan Guaman Kebangsaan (YBGK), Siti Syuhada Mohd Isa. – KOSMO! ONLINE


Beli minyak enjin, dapat air
Oleh MOHAMAD FAIZAL HASHIM

9 Ogos 2022, 3:59 pm
JOHOR BAHRU – Seorang penjawat awam merasakan bagai tertipu apabila sebotol minyak enjin yang dibeli di sebuah stesen minyak di Jalan Tebrau, di sini awal bulan lalu berisi air.
Mahadzir Ithnin, 43, berkata, dia hanya menyedari perkara itu apabila membuka botol minyak enjin satu liter berkenaan lalu dituang ke dalam tangki minyak yang semakin berkurangan.
Katanya, dia balik semula ke kedai tersebut untuk membuat aduan dengan mengemukakan semua bukti yang ada termasuk resit pembelian produk tersebut.
“Selepas menjelaskan perkara itu dan tunjuk semua bukti yang ada, pengurus itu menghubungi pemilik stesen minyak tersebut.
“Pemilik berkenaan menyuruh membuat laporan polis dalam masa sama enggan mengganti atau bayaran balik kecuaian yang dilakukan pihak mereka,” katanya ketika dihubungi di sini hari ini.
Mahadzir berkata, dia juga turut kecewa apabila pengurus premis memberitahu perkara itu bukanlah salah mereka kerana barangan tersebut datangnya daripada pembekal.

Jelasnya, itu adalah isu atau masalah antara mereka dengan pembekal, dia hanya datang untuk membeli minyak itu di kedai mereka.
“Selepas berunding dengan pengurus tersebut, mereka tetap berkeras untuk tidak membayar semula dan bertegas menyuruh saya membuat laporan polis,” katanya.
Susulan itu, Mahadzir tampil membuat laporan polis di Balai Polis Majidee, di sini pada pukul 11.40 pagi, 11 Julai lalu.
Katanya, dia juga telah membuat laporan ke pihak Kementerian Perdagangan Dalam Negeri dan Hal Ehwal Pengguna (KPDNHEP) secara dalam talian menerusi aplikasi EzAdu untuk tindakan pihak berwajib supaya tidak ada lagi pelanggan yang kena tipu dan dianiaya.
Tambahnya, dia turut meluahkan kekecewaan dengan membuat hantaran di media sosial miliknya mengenai pengalaman yang dilaluinya.
“Setakat ini, belum ada apa-apa perkembangan manakala pihak KPDNHEP menjelaskan perkara itu masih dalam peringkat siasatan.
“Susulan itu, saya juga telah membuat aduan kepada Tribunal Tuntutan Pengguna di Kuala Lumpur pada 1 Ogos lalu dan mohon dibicarakan di Putrajaya.
“Saya berharap isu ini mendapat pengajaran buat semua pengguna untuk membeli produk seperti ini agar tidak tertipu. Dalam masa sama, kita nak pengusaha stesen lebih peka dengan produk yang dijual,” katanya. – KOSMO! ONLINE


KPM tegaskan pemansuhan UPSR adalah muktamad
Oleh AMREE AHMAD

9 Ogos 2022, 4:21 pm
PUTRAJAYA – Kementerian Pendidikan (KPM) menegaskan bahawa pemansuhan Ujian Pencapaian Sekolah Rendah (UPSR) adalah muktamad meskipun ada desakan yang mahu ia dikembalikan.
Timbalan Menteri Pendidikan II, Datuk Mohamad Alamin berkata, langkah tersebut adalah demi untuk memastikan fokus murid peringkat sekolah rendah tidak terlalu berorientasikan peperiksaan.
“Bahkan sebelum dimansuhkan, pihak kementerian ini sudah pun beri penjelasan berkali-kali kepada guru selain menerusi sesi libat urus dengan masyarakat,” katanya kepada pemberita.
Terdahulu, beliau hadir merasmikan Penutupan Program Pegawai Integriti Bertauliah Siri 31 Bilangan 3 melibatkan 57 peserta dari pelbagai jabatan di kementerian tersebut di sini hari ini.
Acara itu turut disaksikan oleh Pengarah Akademi Pencegahan Rasuah Malaysia, Datuk Idris Zaharuddin dan Ketua Setiausaha Kementerian Pendidikan, Datuk Yusran Shah Mohd. Yusof.
Sebelum ini, media melaporkan semakin ramai ibu bapa yang menuntut agar UPSR dihidupkan semula kerana banyak kelemahan dalam kaedah Pentaksiran Bilik Darjah (PBD).

Mengulas lanjut, Mohamad berkata, kaedah baharu sebenarnya lebih inklusif selain amat holistik dan bukan lagi dinilai berdasarkan hasil gred keputusan peperiksaan semata-mata.
“PBD bukan bersifat eksklusif kerana kementerian mahu melahirkan modal insan yang tidak cemerlang akademik sahaja sehingga hanya tumpu belajar untuk lulus peperiksaan,” katanya.
Tambahan pula, kaedah itu yang merupakan sebahagian Pentaksiran Berasaskan Sekolah (PBS) sudah pun dibuat secara berperingkat sejak 2011 selaras Falsafah Pendidikan Negara.
Justeru, beliau yakin, sistem penilaian baharu adalah lebih bersifat menyeluruh dan bukan lagi mentaksir sifat kejayaan murid diukur dengan jumlah A yang diperoleh ketika ujian bertulis.
Langkah pemansuhan UPSR ujarnya, bukan dibuat terburu-buru dan pihak kementerian turut menerima maklum balas banyak pihak berkepentingan sebelum keputusan dimuktamadkan.
Sehubungan itu, beliau memberi jaminan, pihak kementerian bersedia melakukan sebarang penambahbaikan untuk memastikan segala aspek kelemahan dalam PBD sentiasa diperbaiki.
“Insya-Allah, matlamat kita adalah jelas mahu melahirkan modal insan terbaik bagi persediaan menuju status negara maju dan tidak lagi belajar kerana tekanan peperiksaan,” katanya. – KOSMO! ONLINE


Mahkamah : Kontraktor nafi tipu jual beli kereta, selesaikan masalah muflis
Oleh MUHAMMAD SHAHIZAM TAZALI

9 Ogos 2022, 3:54 pm
ALOR GAJAH – Seorang kontraktor didakwa di Mahkamah Majistret di sini, hari ini atas tiga pertuduhan berkaitan penipuan pembelian kenderaan dan menyelesaikan masalah muflis.
Tertuduh, Ng Tai Wei, 47, bagaimanapun mengaku tidak bersalah sejurus semua pertuduhan dibacakan oleh jurubahasa mahkamah di hadapan Majistret Nurul Bahiyah Kamaluddin.
Mengikut pertuduhan pertama dan kedua, tertuduh didakwa telah memperdayakan dua lelaki bagi pembelian kenderaan model Toyota Vellfire dan Honda HR-V yang tidak wujud dan mendorong kedua-duanya memindahkan wang deposit berjumlah RM10,000 dan RM2,000 ke dalam akaunnya.
Kesalahan itu dilakukan dalam daerah Alor Gajah pada 26 dan 27 Julai 2022.
Bagi pertuduhan ketiga, tertuduh didakwa telah memperdayakan seorang wanita yang mendorong mangsa membuat pembayaran berjumlah RM28,090.50 ke dalam akaunnya bagi menyelesaikan masalah muflis dengan pihak Agensi Kaunseling dan Pengurusan Kredit (AKPK).
Kesalahan itu dilakukan di sebuah rumah bernombor di Taman Sungai Indah dalam daerah Alor Gajah pada 1 Februari hingga 5 Oktober 2018.

Bagi kesemua pertuduhan, tertuduh didakwa di bawah Seksyen 420 Kanun Keseksaan yang memperuntukan hukuman penjara maksimum 10 tahun, sebat dan denda, jika sabit kesalahan.
Pendakwaan dikendalikan Timbalan Pendakwa Raya J. Banusha mencadangkan jaminan berjumlah RM65,000 dikenakan terhadap tertuduh bagi ketiga-tiga pertuduhan.
Tertuduh yang tidak diwakili peguam bagaimanapun merayu jaminan itu dikurangkan dengan alasan menanggung dua anak yang masih bersekolah.
Selepas mendengar hujahan kedua belah pihak, mahkamah membenarkan tertuduh diikat jamin sebanyak RM10,000 dengan seorang penjamin bagi setiap pertuduhan.
Mahkamah menetapkan tarikh 23 September depan sebagai sebutan semula kes. – KOSMO! ONLINE


Peras video bogel: Padah beri rakan guna akaun, wanita Indonesia didenda RM1,600
Oleh NOR AINNA HAMZAH

9 Ogos 2022, 4:08 pm
REMBAU – Padah mempercayai rakan menggunakan akaun perbankan, seorang wanita warganegara Indonesia didenda RM1,600 di Mahkamah Majistret Rembau, di sini, hari ini atas dua tuduhan gagal memberikan keterangan munasabah berhubung pemilikan wang di dalam akaun bank miliknya.
Tertuduh, Sitakar Asmidar, 33, mengaku bersalah sebaik pertuduhan dibacakan di hadapan Majistret, Kartini Kasran.
Berdasarkan pertuduhan pertama dan kedua Asmidar yang bekerja kilang di Chemor, Perak didakwa tidak dapat memberikan penjelasan memuaskan bagaimana wang milik dua lelaki masing-masing berjumlah RM130 dan RM200 boleh berada di dalam akaun bank miliknya.
Kesalahan itu didakwa dilakukan di Kampung Legong Ulu Kota dan Institut Latihan Perindustrian (ILP) Pedas, jam 11 pagi dan 2 petang, pada 6 dan 20 Jun lalu, mengikut Seksyen 29(1) Akta Kesalahan Kecil 1955, yang boleh dihukum di bawah akta sama.
Pendakwaan dikendalikan Timbalan Pendakwaraya Yap Tsu Sheng manakala tertuduh diwakili peguam, Farhan Fadzil.
Tsu Sheng dalam hujahannya menyatakan maruah diri dan reputasi mangsa terjejas disebabkan scam seperti ini. Alasan tertuduh juga tidak mengetahui akaun digunakan untuk tujuan perniagaan tidak memuaskan.

Berdasarkan kekerapan kes-kes seperti ini yang berlaku di Malaysia, Tsu Sheng memohon satu denda maksima sebagai pengajaran kepada tertuduh dan masyarakat.
Mengikut fakta kes, mangsa mendakwa dihubungi lelaki tidak dikenali menerusi aplikasi Whatsapp dan mengugut untuk menyebarkan gambar dan video bogel mangsa sekiranya tidak memasukkan jumlah wang yang diminta.
Tertuduh mengaku rakannya dari Indonesia meminta pertolongan untuk menggunakan akaun banknya bagi urusan perniagaan tetapi, tidak mengetahui ia akan digunakan untuk melakukan pemerasan gambar bogel.
Kartini turut memerintahkan hukuman penjara dua bulan bagi setiap pertuduhan sekiranya dia gagal membayar denda itu. – KOSMO! ONLINE


Wanita hamil didakwa tipu pembelian rumah PR1MA
Oleh MUHAMMAD SHAHIZAM TAZALI

9 Ogos 2022, 3:36 pm
ALOR GAJAH – Seorang wanita hamil dihadapkan ke Mahkamah Majistret di sini, hari ini atas pertuduhan menipu urusan penjualan rumah Perbadanan PR1MA Malaysia (PR1MA), sejak tahun lalu.
Tertuduh Farizirah Safarizan, 22, bagaimanapun mengaku tidak bersalah selepas dua pertuduhan dibacakan oleh jurubahasa mahkamah di hadapan Majistret Nurul Bahiyah Kamaluddin.
Mengikut pertuduhan pertama, tertuduh didakwa telah memperdayakan seorang wanita untuk pembayaran pendahuluan pembelian sebuah rumah PR1MA Residensi A’ Famosa dan bayaran kos penyelenggaraan tidak wujud berjumlah RM6,350 ke dalam akaunnya.
Kesalahan itu dilakukan di Kampung Durian Terung, Air Pa’abas dalam daerah Alor Gajah pada 31 Januari hingga 28 Februari 2022.
Bagi pertuduhan kedua, tertuduh turut melakukan kesalahan sama terhadap seorang wanita yang mendorong mangsa menyerahkan wang berjumlah RM5,500 secara tunai.
Kesalahan dilakukan di lokasi sama pada Disember 2021.

Bagi tindakan itu, tertuduh didakwa mengikut Seksyen 420 Kanun Keseksaan yang memperuntukan hukuman penjara maksimum 10 tahun, sebat dan denda, jika sabit kesalahan.
Terdahulu, Pendakwaan dikendalikan Timbalan Pendakwa Raya J. Banusha mencadangkan jaminan berjumlah RM20,000 dikenakan bagi setiap pertuduhan.
Bagaimanapun, tertuduh yang tidak diwakili peguam merayu agar jaminan dikurangkan dengan alasan tidak bekerja dan hamil, selain menjaga ibunya yang menghidap kanser.
Setelah mendengar hujahan kedua belah pihak, mahkamah membenarkan tertuduh diikat jamin sebanyak RM10,000 dengan seorang penjamin bagi setiap pertuduhan dan menetapkan tarikh 23 September depan sebagai sebutan semula kes. – KOSMO! ONLINE


Kumpulan pertama pekerja Bangladesh tiba hari ini
Oleh PETAH WAZZAN ISKANDAR

9 Ogos 2022, 4:05 pm
PUTRAJAYA – Malaysia mula menerima kemasukan kumpulan pertama pekerja warga Bangladesh bagi sektor pembuatan secara berperingkat bermula hari ini.
Menteri Sumber Manusia, Datuk Seri M. Saravanan berkata, kemasukan itu adalah susulan daripada Memorandum Persefahaman (MoU) Mengenai Penggajian Pekerja Warga Bangladesh yang telah ditandatangani oleh kedua-dua negara pada 19 Disember 2021.
“Ketibaan para pekerja ini disambut oleh Pesuruhjaya Tinggi Bangladesh di Malaysia dan kumpulan pekerja ini akan digajikan untuk sektor pembuatan.
“Selain itu, Suruhanjaya Tinggi Bangladesh pada minggu lalu juga telah mengesahkan
permohonan daripada 80 majikan tempatan yang melibatkan penggajian seramai 6,000 warga Bangladesh,” katanya dalam satu kenyataan hari ini.
Saravanan berkata, bagi majikan yang telah membuat bayaran levi kepada Jabatan Imigresen Malaysia dan bercadang untuk menggajikan pekerja warga Bangladesh, mereka boleh memohon pengesahan (attestation) penggajian dan dokumentasi seperti kontrak pekerjaan serta pesanan kerja ke Suruhanjaya Tinggi Bangladesh di Malaysia.
Khamis lalu, Saravanan menegaskan pihaknya sudah menyelesaikan isu-isu dengan semua negara sumber dan Malaysia akan mula menerima pekerja dari semua negara termasuk Bangladesh dan Indonesia.

“Ia susulan Malaysia dijangka menandatangani MoU berhubung pengambilan pembantu rumah warga Kemboja awal September depan.
“Tarikh pemeteraian perjanjian itu akan ditetapkan selepas beberapa kementerian berkaitan, termasuk Kementerian Dalam Negeri (KDN) menyiapkan ulasan mereka mengenai perkara itu,” katanya. – KOSMO! ONLINE


Mahkamah: Gnanaraja nafi ugut Zarul Ahmad supaya beri RM19 juta
Oleh NORLIZAH ABAS

9 Ogos 2022, 3:41 pm
KUALA LUMPUR – Mahkamah Sesyen di sini hari ini diberitahu,  ahli perniagaan, G. Gnanaraja menafikan beliau mengugut saksi utama kes Lim Guan Eng agar menyerahkan wang RM19 juta kepadanya berhubung pendakwaan kes pengubahan wang haram.
Gnanaraja menyatakan demikian ketika disoal siasat oleh pihak polis berhubung laporan yang dibuat oleh Datuk Zarul Ahmad Mohd. Zulkifli, 62, sekitar Januari 2018.
Kelmarin, Zarul Ahmad iaitu saksi utama pendakwaan memberitahu, beliau menyerahkan wang RM19 juta kepada Gnanaraja yang didakwanya seorang `kaki tipu’ selepas diugut oleh ahli perniagaan itu melalui aplikasi WhatsApp.
Bagaimanapun, Zarul Ahmad ketika ditanya oleh peguam Gobind Singh Deo berkaitan butiran siasatan terhadap Gnanaraja menyatakan, beliau tidak mengetahui ahli perniagaan itu menafikan perkara tersebut.
Ujar saksi pendakwaan ke-23 itu, beliau juga tidak dimaklumkan oleh pihak polis berkaitan hasil siasatan terhadap Gnanaraja.
Gobind:  Ada pegawai penyiasat dalam kes Gnanaraja memberitahu kamu bahawa beliau (Gnanaraja) ketika disiasat menyatakan wang itu satu pinjaman?
Zarul:  Saya tidak tahu.

Gobind:  Bukankah kamu arah peguam kamu supaya menghantar surat tuntutan kepada Gnanaraja berkaitan wang RM19 juta itu?
Zarul:  Ya.
Gobind: Dalam surat itu, kamu menyatakan bahawa wang itu diamanahkan untuk dipegang oleh Gnanaraja?
Zarul:  Saya tidak ingat ayat yang saya nyatakan.
Gobind:  Intipati surat itu adalah wang tersebut diamanahkan kepada Gnanaraja untuk dipegang?
Zarul:  Intipatinya adalah saya mahukan wang itu semula dan tujuannya untuk diserahkan kononnya kepada Perdana Menteri.
Gobind:  Tapi apa yang kamu nyatakan dalam surat tersebut?
Zarul:  Itu kena tanya peguam saya, Shahrul Hamidi (Shahrul Fazli Kamarulzaman dan Hamidi Mohd. Noh). Saya hanya beritahu saya mahukan wang saya balik.  Bagaimana cara beliau menulis, terpulang.
Pada peringkat itu, Zarul Ahmad mengadu kepada mahkamah beliau tidak sihat dan memohon kes ditangguhkan.
Ketika ditanya Hakim Azura Alwi, beliau memaklumkan tekanan darahnya naik, jantungnya berdegup kencang dan doktor yang memeriksanya mencadangkan beliau bertemu pakar.
Perbicaraan bersambung esok. – KOSMO! ONLINE


Dr. Nur Amalina mohon doa orang ramai buat Ainul Mardhiah
Oleh KOSMO!

9 Ogos 2022, 3:44 pm
PETALING JAYA – Keadaan Ainul Mardhiah Ahmad Safiuddin yang dikatakan agak ‘teruk’ ketika ini apabila telah diserang sawan beberapa kali sejak semalam turut mendapat perhatian daripada pakar bedah, Dr. Nur Amalina Che Bakri.
Beliau yang sebelum ini pernah membantu Ainul Mardhiah menjalani pembedahan di London pada 2019 bagi membuang tumor seberat 200 gram turut bersedih mendengar perkhabaran terkini kesihatan kanak-kanak tersebut seperti mana dikongsikan oleh bapanya, Ahmad Safiuddin Ahmad Razak di Facebook hari ini.
Dr. Nur Amalina menerusi hantaran terkini di InstaStory miliknya memohon doa daripada orang ramai agar dapat memberi semangat buat Ainul Mardhiah dan keluarga.
Pada masa sama, beliau turut menitip doa supaya Ainul Mardhiah kuat melawan penyakit yang dihadapinya, sepertimana dia berjaya mengharungi pembedahan ketumbuhan sebelum ini
“Bismillah, mari kita sama-sama doakan untuk Ainul Mardhiah.
“Ya Allah Ya Tuhanku berikanlah kesembuhan kepadanya dan kekuatan buat ibu bapanya. Sesungguhnya Engkaulah yang Maha Besar lagi Maha Penyayang, kami semua sayang Ainul Mardhiah,” katanya. – KOSMO! ONLINE


Geng Mamat curi bahan binaan ECRL tumpas
Oleh SALEHUDIN MAT RASAD

9 Ogos 2022, 4:25 pm
MARAN – Selepas lebih setahun melakukan aktiviti mencuri barangan binaan Laluan Rel Pantai Timur (ECRL), Geng Mamat akhirnya tumpas dalam serbuan yang dilakukan pihak polis di tiga lokasi berasingan Jumaat lalu.
Ketua Polis Daerah Maran, Deputi Superintendan Norzamri Abd.Rahman berkata, serbuan hasil maklumat awam itu berjaya menahan tiga lelaki dan seorang wanita dipercayai mencuri pelbagai peralatan binaan bernilai RM30,000 di tapak ECRL.
“Dalam serbuan pertama polis menahan seorang lelaki dan seorang wanita berumur 21 dan 25 tahun di sebuah rumah di Kampung Sungai Ling manakala dalam serbuan kedua di Kampung Paya Pasir berjaya menahan seorang lelaki berusia 32 tahun.
“Serbuan ketiga kira-kira pukul 11.30 malam di sebuah rumah di Jalan Kampung Pertanian Pekan Tajau pada hari yang sama berjaya menahan lelaki berusia 19 tahun untuk siasatan lanjut,” katanya dalam sidang akhbar di sini hari ini.
Menurutnya dalam serbuan itu polis merampas sebuah kereta jenis Proton Iswara, selaras senapang angin dan sepasang gari disyaki digunakan suspek untuk penyamaran dan memeras ugut pekerja asing.
Tambahnya polis turut menemukan satu peket plastik mengandungi dadah jenis syabu seberat 2.13 gram dipercayai bagi kegunaan suspek.

Dalam pada itu katanya, berdasarkan siasatan awal modus operandi kumpulan itu ialah mensasarkan mencuri peralatan di tapak binaan ECRL pada waktu malam sehingga melibatkan kerugian kira-kira RM30,000.
“Hasil ujian air kencing mendapati kesemua suspek positif dadah jenis methamphetamine dan suspek pertama dan ketiga mempunyai rekod peyalahgunaan dadah.
“Kes disiasat mengikut Seksyen 379 Kanun Keseksaan, Seksyen 379A(1) Kanun keseksaan, Seksyen 8 (a) Akta Senjata Api 1960, Seksyen 89 Akta Polis 1967 dan Seksyen 12 (2) Akta Dadah Berbahaya 1952,” ujarnya. – KOSMO! ONLINE


Provokasi cetus pergaduhan antara penyokong Kelantan FC, Perak FC
Oleh MUSTAQIM MOHAMED

10 Ogos 2022, 9:02 pm
KOTA BHARU – Perlawanan Liga Premier antara Kelantan FC menentang Perak FC di Stadium Sultan Muhammad IV petang tadi dicemari dengan insiden pergaduhan melibatkan penyokong kedua-dua pasukan.
Kejadian dipercayai bermula apabila sekumpulan penyokong pasukan pelawat melakukan provokasi terhadap sekelompok penyokong tuan rumah pada penghujung perlawanan.
Insiden berkenaan telah membawa kepada situasi berbalas balingan objek sehingga memaksa penyokong-penyokong Perak FC memasuki kawasan padang perlawanan dan berkumpul di hadapan pintu gol.
Keadaan tidak terhenti di situ apabila, penyokong skuad The Bos Gaurus dilihat meraikan kemenangan mereka di atas padang sambil sesetengahnya terus melakukan provokasi ke arah penyokong Kelantan FC.
Suasana bertambah kecoh apabila penyokong Kelantan FC berkumpul di luar stadium sehingga memaksa pihak keselamatan bersama pasukan polis menahan penyokong-penyokong Perak di dalam kawasan stadium.
Sehingga pukul 8.30 malam ini, penyokong Perak FC dipercayai masih terperangkap di dalam stadium kerana penyokong Kelantan FC mengepung kawasan stadium sehingga menutup laluan keluar. – KOSMO! ONLINE.


Penunggang motosikal maut keluar simpang
Oleh ASLIZA MUSA

10 Ogos 2022, 10:41 pm
TANJUNG MALIM – Seorang lelaki maut selepas motosikal ditunggangnya terlibat kemalangan dengan sebuah treler di Jalan Jelawai dekat Proton City di sini hari ini.
Nahas tersebut mengorbankan mangsa, Muhammad Aiman Akmal Sharom, 20, di lokasi kejadian akibat kecederaan parah di kepala.
Ketua Polis Daerah Muallim, Superintenden Mohd. Hasni Mohd. Nasir berkata, kejadian berlaku ketika mangsa yang menunggang motosikal Yamaha Y15 keluar simpang dan melanggar sebuah treler tanpa muatan dipandu lelaki berusia 48 tahun.
Katanya, pelanggaran itu menyebabkan mangsa mengalami kecederaan parah di kepala dan disahkan maut di tempat kejadian.
“Mayat mangsa dihantar ke Hospital Slim River untuk bedah siasat manakala pemandu treler tidak cedera. Siasatan kes dijalankan mengikut Seksyen 41(1) Akta Pengangkutan Jalan (JPJ) 1987,” katanya. – KOSMO! ONLINE


61 PATI cuba masuk Malaysia melalui Perak ditahan
Oleh SHAMSUL KAMAL AMARUDIN

10 Ogos 2022, 10:36 pm
LUMUT – Seramai 61 pendatang asing tanpa izin (PATI) termasuk tujuh wanita yang cuba memasuki negara ini melalui Perak ditahan dalam sebuah bot di perairan dekat Pulau Talang, awal pagi tadi.
Pemangku Ketua Polis Perak, Datuk Azizi Mat Aris berkata, polis turut menahan tekong bot berusia 39 tahun dan dua pembantunya berusia 45 dan 40 tahun.
“Kesemua PATI yang tidak memiliki dokumen perjalanan sah termasuk tekong bot serta pembantu tekong berasal dari negara jiran.
“Bertindak atas maklumat awam, Markas Operasi Pasukan Polis Marin (PPM) dibantu Tentera Laut Diraja Malaysia (TLDM) dan Agensi Penguatkuasaan Maritim Malaysia (APMM) telah berjaya menahan sebuah bot tanpa nombor pendaftaran di lokasi 2.5 batu nautika dari Pulau Talang kira-kira pukul 2.15 pagi,” jelasnya dalam satu kenyataan hari ini.
Menurut beliau, siasatan awal mendapati kesemua PATI dikenakan bayaran antara RM800 hingga RM4,000 seorang kepada ejen di negara jiran itu bagi menyusup masuk ke negara ini.
Pada masa sama, tekong bot yang ditahan turut mengaku telah mula berlepas dari negara jiran menuju ke Pulau Angsa dan Sekinchan, Selangor sebelum bergerak ke perairan Perak.

Beliau memaklumkan kesemua tahanan dibawa ke Markas Operasi PPM Kampung Acheh, Sitiawan bagi soal siasat dan tindakan lanjut oleh agensi berkaitan.
Kes itu disiasat di bawah Seksyen 26A Akta Pemerdagangan Orang dan Penyeludupan Migran (ATIPSOM) 2007 dan Seksyen 4 Akta Kesalahan Keselamatan (Langkah-langkah Khas) (SOSMA) 2012. – KOSMO! ONLINE


Pasukan isteri ‘meletup’, raih wang tunai minggu pertama
Oleh KOSMO!

10 Ogos 2022, 8:56 pm
SIAPA sangka dan siapa menduga penangan sang isteri pada perlawanan pertama Liga Fantasi Kosmo! ‘meletup’ hingga menjadikannya salah seorang daripada lima pemenang bertuah hadiah mingguan bernilai RM200 seorang.
Selepas dua tahun menceburkan diri pada saingan Fantasy Premier League (FPL), akhirnya membawa tuah buat Noorhanisah Shariffuddin apabila mengutip mata tertinggi bagi minggu pertama Liga Fantasi Kosmo! 2022/23.
Membimbing pasukan Online Seller, pengurus yang menetap di Putrajaya itu memastikan hadiah mingguan RM200 menjadi miliknya apabila mengutip 90 mata dengan percaturan Mohamed Salah sebagai kapten.
Katanya, kemenangan itu sesuatu yang sangat berharga baginya selepas mula berjinak-jinak dengan FPL kerana terpengaruh dengan suami, sekali gus memudahkan mereka melakukan pemilihan pemain.
“Gembira dapat menang, namun pasukan suami gagal minggu ini. Bagaimanapun, suami banyak membantu dalam memilih pemain. Alhamdulillah dengan 90 mata yang diraih pada minggu pertama, saya dapat memenangi hadiah mingguan Liga Fantasi Kosmo! 2022/23.
“Saya dan suami akan membuat ‘kerja rumah’ dengan melihat keputusan perlawanan persahabatan setiap kelab serta membuat penilaian terhadap prestasi pemain utama dan pemain baru dibawa masuk pada jendela perpindahan kali ini,” katanya yang merupakan penyokong Chelsea.

Muhammad Zulhilmi Zainal Abidin pula berkata, membuat pilihan pemain nama besar menjadi pendekatan paling selamat untuk cuba mendapatkan lebih banyak mata pada aksi pembukaan.
Sama seperti pasukan sebenar, pemain Liga Fantasi juga mungkin tidak mendapat gambaran sebenar tentang apa yang akan berlaku dan tiada sebarang kelainan yang mampu dihadirkan.
Bagi pengurus Concorot FC ini, dia tidak mampu untuk meramalkan sebarang kemungkinan dan langkah untuk menyenaraikan pemain seperti Mohamed Salah, Darwin Nunez, Kevin de Bruyne dan Erling Haaland adalah jalan terbaik.
“Kalau ikutkan, saya tidaklah harapkan apa-apa pada minggu pertama dan tetapi apabila penyertaan mula berbayar, sudah pasti saya mahu mencuba untuk menang.
“Sukar untuk saya buat kelainan berbanding orang lain dan pemilihan dibuat lebih menjurus kepada pemain kegemaran. Walaupun berbayar, berbaloilah untuk menang mingguan, lagi-lagi minggu pertama. Orang kata balik modal,” katanya dari Kampung Pachitan, Bukit Pelanduk.
Sementara itu, Iskandar Abdul Halim dari Kuatan Pahang pula dia pertama kali menyertai Liga Fantasi Kosmo! kerana tertarik dengan hadiah-hadiah ditawarkan.
“Ini kali pertama saya sertai Liga Fantasi Kosmo! dan tidak sangka nama pasukan saya antara yang tertinggi dalam perlawanan minggu pertama ni. Percaturan kali ini benar-benar menjadi. Apapun, terima kasih kepada Kosmo!,” ujarnya.
Pendaftaran Liga Fantasi Kosmo! masih terbuka, jangan terlepas peluang menang hadiah mingguan & gempak dengan klik pautan ini: https://www.kosmo.com.my/liga-fantasi/


Darlene viral sudah insaf, hanya buat air di dapur
Oleh KOSMO!

10 Ogos 2022, 10:08 pm
SETIU – Pelayan restoran menjual air buah dikenali sebagai Darlene yang pernah mencetuskan kontroversi selepas dipeluk pelanggan lelaki menganggap kejadian yang berlaku pada bulan lalu menginsafkan dirinya.
Darlene, 31, berkata, disebabkan kejadian tular itu, dia kini lebih berhati-hati sewaktu bekerja bagi mengelak insiden sama berulang pada masa hadapan.
“Saya menerima banyak kecaman bukan sahaja di media sosial, malah secara bersemuka oleh segelintir pelanggan yang datang di restoran ini sejak kejadian tersebut tular pada awal Julai lalu.
“Namun, ada juga pelanggan yang bersimpati dan memberikan sokongan moral. Jauh di sudut hati, saya berasa tidak adil kerana hanya saya dicemuh dan dikenakan tindakan perundangan,” katanya ketika ditemui Kosmo! di restorannya di Kampung Saujana di sini kelmarin.
Berita berkaitan: Pelanggan lelaki peluk pelayan wanita dikecam
Menurut Darlene, tindakan undang-undang juga harus dikenakan ke atas pelanggan lelaki yang memeluknya.

Mengulas lanjut, wanita itu memberitahu, bagi mengelak sebarang kontroversi, dia lebih banyak melakukan kerja di bahagian dapur dan kaunter bayaran.
“Saya bimbang jika ada pihak yang tidak bertanggungjawab merakam gambar saya melayan pelanggan secara curi-curi sehingga menimbulkan salah faham di kemudian hari.
Berita berkaitan: JHEAT siasat video pelanggan lelaki peluk pelayan wanita
“Lagipun kes sebelum ini yang disiasat Jabatan Hal Ehwal Agama Islam Terengganu (JHEAT) masih berjalan dan dijangka disebut di Mahkamah Syariah Kuala Terengganu pada bulan hadapan,” katanya.
Begitupun, Darlene tetap bersyukur kerana operasi perniagaannya yang popular dengan air buah dan masakan panas tidak terjejas dan masih dipenuhi pelanggan seperti biasa.
Kosmo! pada 5 Julai lalu melaporkan sebuah video memaparkan dua pelanggan lelaki memeluk bahu dan pinggang pelayan restoran wanita tular dalam media sosial sekali gus mengundang kecaman masyarakat.
Susulan kejadian tular itu, JHEAT menyerbu premis tersebut dan menjalankan siasatan mengikut Enakmen Kesalahan Jenayah Syariah (Takzir) Terengganu 2001.
Siasatan awal JHEAT mendapati premis makanan itu berada dalam pemerhatian pihak berkuasa itu ekoran dakwaan perlakuan kurang sopan melibatkan wanita terbabit.


Liga Super : TFC ditumbangkan JDT di laman sendiri
Oleh TENGKU DANISH BAHRI TENGKU YUSOFF

10 Ogos 2022, 11:15 pm
KUALA NERUS – Terengganu FC (TFC) diberi amaran awal menjelang perlawanan akhir Piala FA apabila tumpas 1-2 kepada Johor Darul Ta’zim (JDT) dalam aksi Liga Super di Stadium Sultan Mizan Zainal Abidin di sini sebentar tadi.
Keputusan itu membolehkan JDT terus kekal di persada liga dengan mengumpul 38 mata manakala TFC yang tewas buat pertama kali di laman sendiri pula kekal di tempat kelima dengan 17 mata.
JDT sukar digugat setelah hantaran jauh Afiq Fazail disudahkan dengan sempurna oleh Bergson pada minit ke-31 untuk menjadikan kedudukan 1-0.
Skuad kendalian Hector Bidoglio itu ternyata kuat apabila Fernando Forestieri melepasi kawalan dua pertahanan TFC sebelum melepaskan rembatan deras untuk gol kedua JDT pada minit ke-47.
Pemain gantian, Mohd. Hakimi Abdullah menghidupkan perjuangan TFC pada minit ke-51 hasil sepakan percuma menarik menewaskan Farizal Marlias dan mengubah kedudukan 1-2. – KOSMO! ONLINE


Ukraine hentikan bekalan minyak Russia ke Kesatuan Eropah
Oleh KOSMO!

10 Ogos 2022, 9:00 pm
KIEV – Pengendali saluran paip minyak milik kerajaan Ukraine, Ukrtransnafta berhenti mengepam minyak mentah Russia melalui cawangan selatan sistem Druzhba ke negara-negara Kesatuan Eropah (EU), lapor laman berita RT semalam.
Agensi berita RIA Novosti sebagai memetik syarikat saluran paip Russia, Transneft melaporkan, transit bekalan telah dihentikan ke Hungary, Republik Czech dan Slovakia.
Jurucakap Presiden Transneft, Igor Demin memberitahu agensi itu bahawa transit melalui Belarus ke arah Poland dan Jerman bagaimanapun tetap diteruskan.
Demin menjelaskan bahawa Russia tidak dapat membuat pembayaran untuk transit akibat sekatan EU, dengan Ukrtransnafta mendesak 100 peratus bayaran awal untuk perkhidmatan pengangkutan minyaknya.
“Apabila membuat pembayaran untuk transit melalui wilayah Ukraine, wang telah dikembalikan ke akaun Transneft.
“Gazprombank yang menguruskan transaksi itu memberitahu kami bahawa pembayaran telah dikembalikan mengikut arahan EU melalui pakej sekatan ketujuhnya,” katanya.

Transneft menegaskan bahawa pihaknya sedang mengusahakan pilihan pembayaran alternatif untuk perkhidmatan transit minyak melalui Ukraine dan menghantar rayuan kepada Gazprombank.
Druzhba yang merupakan salah satu rangkaian saluran paip terpanjang di dunia menyalurkan minyak mentah sejauh kira-kira 4,000 kilometer (km) dari bahagian timur Russia ke kilang penapisan di Republik Czech, Jerman, Hungary, Poland dan Slovakia. – Agensi


Warga emas rugi RM10,000 barang kemas dilarikan peragut
Oleh ROHANA MOHD. NAWI

10 Ogos 2022, 10:12 pm
TANAH MERAH – Seorang warga emas mengalami kerugian kira-kira RM10,000 selepas gelang tangan dan rantai lehernya diragut semasa berada di rumahnya di Kampung Batu Hitam Dalam di sini semalam.
Kejadian kira-kira pukul 5.30 petang itu turut menyebabkan mangsa yang berusia 77 tahun lebam pada tangan kirinya.
Timbalan Ketua Polis Daerah Tanah Merah, Deputi Superintendan Mohd. Razi Rosli berkata, sebelum kejadian, mangsa yang berada di dalam rumah didatangi seorang lelaki berusia dalam lingkungan 40-an.
Menurutnya, lelaki terbabit yang berdiri di hadapan pagar jeriji rumahnya sebelum bertanya kepada mangsa sama ada mengenalinya atau tidak.
“Suspek terus bertindak menarik tudung mangsa sebelum meragut rantai leher dan gelang tangan warga emas itu.
“Lelaki itu terus melarikan diri sebelum menaiki sebuah kereta jenis kereta Proton Waja berwarna perak. Mangsa bagaimanapun tidak sempat melihat nombor pendaftaran kereta tersebut,” katanya dalam satu kenyataan di sini hari ini.

Mohd. Razi berkata, ketika kejadian, cucu mangsa berada di dalam rumah, namun tidak menyedari insiden itu.
Menurutnya, polis sedang mengesan suspek dan kes disiasat mengikut Seksyen 394 Kanun Keseksaan. – KOSMO! ONLINE


Azeem Fahmi dilema pilih universiti Houston atau Auburn
Oleh MUHAMMAD HELMEE RAMLI

10 Ogos 2022, 9:15 pm
KUALA LUMPUR – Pemegang rekod baharu acara pecut 100 meter (m) kebangsaan, Muhammad Azeem Fahmi kini berada dalam dilema bagi membuat pilihan terbaik dalam usahanya mengembangkan kerjaya dalam sukan olahraga.
Atlet kelahiran Perak itu memecahkan rekod 100m kebangsaan minggu lalu apabila melakukan catatan 10.09 saat (s) ketika menyertai Kejohanan Olahraga Dunia Bawah 20 Tahun di Cali, Colombia.
Kini, dia berada dalam dilema kerana perlu mempertimbangkan dua tawaran melanjutkan pengajian, sama ada Universiti Houston atau Universiti Auburn yang bertempat di Amerika Syarikat (AS).
Azeem berkata, Universiti Houston merupakan salah satu pusat pengajian yang menjadi pertimbangan kerana sudah melahirkan ramai atlet pecut bertaraf dunia selain dibimbing legenda AS yang juga pemenang pingat emas Sukan Olimpik sembilan kali, Carl Lewis.
“Di Houston, komuniti Islam di sana besar yang mana sedikit sebanyak dapat membantu saya dan menjamin keadaan saya di sana. Dari segi latihan, Universiti Houston sudah melahirkan ramai jaguh pecut bertaraf dunia.
“Shaun Maswanganyi dari Afrika Selatan yang turut beraksi pada Sukan Olimpik Tokyo 2020 turut dilahirkan di universiti itu. Ia juga terkenal kerana ketua jurulatihnya adalah Carl Lewis,” katanya ketika ditemui sebaik tiba dari Colombia di Lapangan Terbang Antarabangsa Kuala Lumpur (KLIA) hari ini.

Bagaimanapun, dia kini berada di dua persimpangan kerana turut menerima tawaran daripada Universiti Auburn yang dianggap lebih bagus dari segi akademik berbanding universiti-universiti lain.
Justeru, atlet berusia 18 tahun itu sedia untuk mengadakan perbincangan bersama ibu bapa dan jurulatih bagi mencari kata putus untuk membantunya membuat pilihan terbaik berhubung masa depannya.
“Baru-baru ini saya juga mendapat tawaran daripada Universiti Auburn di mana mereka lebih bagus dari segi akademik berbanding universiti-universiti lain. Setakat ini, dua universiti tersebut berada dalam fikiran saya sekarang.
“Kedua-dua universiti ada kelebihan dan kekurangn masing-masing. Bagaimanapun, kedua-dua universiti ada dalam divisyen satu (saingan olahraga AS), jadi ia beri peluang kepada saya untuk menyertai kejohanan besar seperti Kejohanan Dunia, Sukan Olimpik dan Liga Berlian.
“Saya akan berbincang dengan keluarga dan jurulatih bagi membuat keputusan universiti mana yang terbaik untuk masa depan saya. Banyak proses perlu dilakukan bagi membolehkan saya melanjutkan pengajian di AS,” ujarnya.
Sebagai rekod, catatan masa yang dilakukan Azeem di Colombia membolehkan dia meleburkan rekod kebangsaan milik 10.18s Khairul Hafiz Jantan ketika memenangi Sukan Malaysia (SUKMA) 2016 di Sarawak.- KOSMO! ONLINE


Virus Lan ya menular selepas Covid-19
Oleh KOSMO!

10 Ogos 2022, 11:10 pm
BEIJING – Saintis-saintis di China telah mengenal pasti sejenis virus asal haiwan baharu yang mereka namakan Lan ya dengan kmpulan kes pertama direkodkan di Shandong dan Henan, lapor portal berita New84media semalam.
Penemuan itu dilaporkan dalam jurnal dunia perubatan, New England Medicine (NEJM).
Saintis-saintis China dan Singapura berkata, virus tersebut boleh menjangkiti manusia.
Simptom pesakit Lan ya termasuk demam, lesu, batuk, anoreksia, mual dan lain-lain.
Sekurang-kurangnya 35 orang telah dijangkiti virus itu. “Simptom klinikal pesakit termasuk demam(100%), lesu (54%), batuk(50%), anoreksia (50%), mual (38%), sakit kepala (35%) dan muntah ( 35%), yang diikuti masalah fungsi hati(35%) dan buah pinggang (8%).
Saintis-saintis menyatakan bahawa penyakit itu menyerupai penyakit Nipah yang merupakan antara virus paling berbahaya di dunia.

Tiada penawar untuk penyakit tersebut manakala kadar kematian adalah antara 40% hingga 75%.
Bagaimanapun semua kes yang dikenal pasti itu tidak menyebabkan kematian atau dikategorikan sebagai serius.

Saintis-saintis tidak mengesahkan sama ada virus Lan ya boleh berjangkit daripada manusia kepada manusia. – Age


Penduduk Tanjung bidara terkedu bumbung rumah terbang
Oleh AMRAN MULUP

10 Ogos 2022, 7:08 pm
ALOR GAJAH – “Tidak sampai lima minit hujan, pusaran angin menerbangkan bumbung bilik tengah, dapur dan bilik air, mujur saya sempat menyelamatkan diri,” kata seorang penduduk, Baharom Yunus, 65.
Katanya, dia terkedu apabila melihat rumahnya yang terletak di tepi pantai di Kampung Pasir Gembur bergegar ketika ribut melanda dari arah kiri dan kanan kediamannya kira-kira pukul 9.30 pagi tadi.
Ujarnya, dia yang berada di rumah bersama ibu mentuanya bergegas menyelamatkan diri selepas bumbung kediaman dan stor di belakang rumah diterbangkan ribut kuat.
“Ini kejadian paling teruk berlaku sejak 25 tahun saya tinggal di sini, sebelum ini ada juga berlaku ribut tetapi tidaklah seteruk yang terjadi pagi tadi.
“Kami terkedu apabila bumbung rumah tiba-tiba diterbangkan ribut dan memusnahkan sebahagian rumah,” katanya ketika ditemui Kosmo! hari ini.
Difahamkan dalam kejadian tersebut, sebanyak 56 buah rumah di empat kawasan perkampungan terjejas teruk selepas dilanda ribut.

Sebanyak 48 buah rumah yang terjejas adalah di Kampung Pasir Gembur, manakala Kampung Air Hitam Pantai enam buah rumah dan Kampung Air Hitam Darat serta Kampung Balik Batu masing-masing sebuah rumah. Turut terlibat adalah sebuah masjid iaitu Masjid Air Hitam Darat.
Tinjauan Kosmo! kira-kira pukul 3 tadi mendapati, penduduk kampung mula membersihkan kediaman masing-masing dengan dibantu anggota Tentera Darat dari Markas 3 Divisyen Kem Terendak, Sungai Udang dekat sini.
Seorang lagi mangsa, Mohd. Azhar Mohd. Noor, 38, berkata, dia langsung tidak menyangka hujan lebat disertai angin kencang itu akan menerbangkan sebahagian bumbung rumah serta garaj keretanya.
“Kejadian itu berlaku terlalu cepat hingga membuatkan saya jadi kelam-kabut. Mujur saya dapat menyelamatkan diri daripada ditimpa bumbung yang diterbangkan,” katanya.
Sementara itu, Penghulu Dewan Undangan Negeri (DUN) Tanjung Bidara, Mohd. Azizan Daud ketika ditemui berkata, daripada 56 buah rumah terlibat hanya empat sahaja mengalami kerosakan teruk dan tidak boleh didiami lagi.
Menurutnya, empat keluarga dari Kampung Pasir Gembur terpaksa ditempatkan di pusat pemindahan sementara (PPS) di Kompleks Falak Al-Khawarizmi buat sementara waktu.
“Pejabat Daerah dan Tanah (PDT) Alor Gajah dibantu Jawatankuasa Pembangunan dan Penyelarasan DUN (Japerun) Tanjung Bidara sedang membuat penilaian kerosakan 56 buah rumah termasuk masjid yang rosak dilanda puting beliung,” katanya. -KOSMO! ONLINE.


Liga Premier : Perak FC tumpaskan Kelantan FC 2-1
Oleh MUSTAQIM MOHAMED

10 Ogos 2022, 8:23 pm
KOTA BHARU – Kelantan FC gagal mengekalkan rekod kemenangan di laman sendiri musim ini apabila tewas 1-2 kepada Perak FC dalam saingan Liga Premier di Stadium Sultan Muhammad IV di sini sebentar tadi.
Bagaimanapun, keputusan itu tidak mengubah kedudukan The Red Warriors (TRW) yang masih kekal di puncak liga dengan kelebihan lima mata mengatasi Johor Darul Ta’zim II yang berada pada kedudukan kedua.
Kelantan FC tidak menunggu lama untuk mengembirakan kira-kira 8,173 penyokong apabila pemain tengah, Jasmir Mehat menjaringkan gol pembukaan perlawanan pada minit kedua.
Perak FC seolah-olah tersentak dengan jaringan awal itu cuba bangkit dengan mengasak kubu pasukan tuan rumah untuk mencari gol penyamaan.
Percubaan skuad The Bos Gaurus berhasil apabila rembatan pasukan, Wan Zack Haikal Wan Nor dari luar kotak penalti berjaya menerjah jaring Kelantan FC pada minit ke-14.
Salah faham antara penjaga gawang, Nik Mohd. Amin Ahmad dan pemain pertahanan membawa padah buat kem tuan rumah apabila Khairul Helmi Johari tertanduk bola ke gawang sendiri sekali gus menghadiahkan gol kedua buat pasukan pelawat enam minit kemudian.

Kelantan FC yang bermain dalam tekanan terus berusaha mengatur serangan ke kubu lawan untuk mencari gol penyamaan sebaik sahaja perlawanan bersambung pada babak kedua.
Bagaimanapun, pemain-pemain Perak FC bijak mengatur serangan dan bertahan sepanjang perlawanan.
Anak-anak buah Rezal Zambery Yahya hampir memperoleh jaringan penyamaan pada minit ke-74 apabila Mohamad Ikhwan Yazek melakukan rembatan kencang, namun diselamatkan oleh penjaga gol Perak FC, Muhammad Zamir Selamat.
Perak FC terus kental bertahan sekali gus menafikan setiap serangan TRW untuk memuktamadkan kemenangan buat skuad The Bos Gaurus. – KOSMO! ONLINE


Tipu tawaran pekerjaan, enam individu ditahan
Oleh NOR AZIAH MAT NOH

10 Ogos 2022, 8:27 pm
KUALA LUMPUR – Polis menahan enam individu warga tempatan menerusi serbuan di sebuah premis yang dijadikan pusat panggilan tipu tawaran kerja dalam talian di di Jalan Ceylon, di sini petang semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, serbuan itu dijalankan pada pukul 5.25 petang.
“Hasil serbuan polis menahan enam individu terdiri daripada lima lelaki dan seorang wanita berusia lingkungan 19 hingga 26 tahun yang disyaki terlibat dalam kegiatan penipuan tawaran kerja secara online.
“Kita juga turut merampas 29 unit telefon bimbit pelbagai jenama, lima buah komputer, lima unit Pemprosesan Pusat (CPU), lima papan kekunci dan sebuah komputer riba,” katanya dalam satu kenyataan di sini hari ini.
Menurut Dellhan, hasil siasatan awal mendapati sindiket berkenaan telah beroperasi kira-kira sebulan.
“Kesemua tahanan telah ditahan reman selama tiga hari bermula hari ini bagi siasatan lanjut.

“Sebarang maklumat berkaitan kegiatan jenayah boleh disalurkan ke Ibu Pejabat Polis Daerah Dang Wangi di talian 03-26002222 atau balai polis berhampiran,” ujarnya. – KOSMO! ONLINE


Saintis dedah labah-labah tidur berdengkur dan bermimpi
Oleh KOSMO!

10 Ogos 2022, 8:30 pm
BERLIN, JERMAN – Satu kajian baharu mendedahkan bahawa labah-labah mampu bermimpi semasa tidur dan boleh mengalami situasi berdengkur seperti manusia, lapor portal berita MailOnline, semalam.
Penyelidik di Jerman merakam lebih 30 anak labah-labah semasa tidur menggunakan kamera inframerah.
Semasa berehat, serangga itu mempamerkan ‘pergerakan retina berkala’ yang ditambah dengan ‘kedutan anggota badan dan lentik kaki’.
Ia serupa dengan pergerakan pantas mata semasa tidur atau REM pada manusia, iaitu apabila mata bergerak dengan pantas dari sisi ke sisi di belakang kelopak mata yang tertutup semasa mengalami mimpi yang jelas.
Justeru, hasil kajian mencadangkan bahawa labah-labah juga mengalami tidur REM dan mungkin turut mengalami mimpi.
Kajian itu diketuai oleh ahli biologi evolusi di Universiti Konstanz di Jerman, Daniela Roessler dan diterbitkan dalam jurnal Proceedings of the National Academy of Sciences.

“Pergerakan retina yang diperhatikan adalah konsisten termasuk tempoh dan selang masa yang tetap dengan kedua-duanya meningkat sepanjang malam,” tulis jurnal tersebut. – Agensi


JAIS siasat isu pembesar suara surau
Oleh MOHD YUNUS YAKKUB

10 Ogos 2022, 7:23 pm
SHAH ALAM – Jabatan Agama Islam Selangor (JAIS) melakukan siasatan lanjut berhubung kejadian lelaki mengamuk di sebuah surau di Ampang Campuran dekat sini yang dikaitkan dengan penggunaan pembesar suara semasa program kuliah subuh.
Pengarahnya, Datuk Mohd. Shahzihan Ahmad berkata, JAIS pada 23 Oktober 2017 telah mengeluarkan arahan kepada pentadbir masjid dan surau seluruh Selangor untuk tidak membenarkan penggunaan pembesar suara luar untuk sesi kuliah yang dijalankan.
Katanya, ini adalah selaras titah Sultan Selangor, Sultan Sharafuddin Idris berhubung pembesar suara pada 16 Oktober 2017.
“Sultan Sharafuddin dengan jelas menitahkan bahawa penggunaan pembesar suara untuk ceramah dan kuliah hendaklah dihadkan di dalam ruang atau dewan masjid dan surau sahaja.
“Pembesar suara luar hanya boleh digunakan bagi tujuan azan dan bacaan ayat-ayat suci al-Quran bagi tempoh pendek sebelum azan dilaungkan,” katanya dalam kenyataan hari ini.
Jelas Mohd. Shahzihan, titah baginda dibuat agar imej dan kemuliaan agama Islam sebagai suatu sistem cara hidup yang sempurna dan dianamik.

Ujarnya, ini juga sentiasa mementingkan kesejahteraan masyarakat seluruhnya dapat dirasai oleh semua pihak dan seterusnya menjadi contoh teladan yang baik.
“Justeru, siasatan lanjut akan dibuat mengikut Seksyen 12 (a) Enakmen Jenayah Syariah Negeri Selangor No.9 Tahun 1995 kerana disyaki berlakunya satu perbuatan melanggar titah Sultan Sharafuddin atas sifat baginda sebagai Ketua Agama Islam di negeri ini,” katanya.
Terdahulu, media melaporkan polis menahan seorang lelaki kerana mengamuk dalam surau selepas mendakwa kuliah Subuh terlalu bising hingga mengganggunya dalam kejadian di Ampang Campuran, dekat sini, Ahad lalu. -KOSMO! ONLINE.


Pemenang Liga Fantasi Kosmo! hingga ke negara India
Oleh KOSMO!

10 Ogos 2022, 8:42 pm
SEORANG pegawai kerajaan yang bertugas di India, Muhammad Rauhan Taha mungkin agak terkejut apabila menerima beberapa panggilan telefon dari Malaysia, namun bila sudah berangkat serta berbual, akhirnya gelak besar memecah kejanggalan perbualan tersebut.
Rupa-rupanya, Muhammad Rauhan telah dihubungi oleh Kosmo! selepas dia merupakan salah seorang daripada lima pengurus Liga Fantasi Kosmo! yang meraih mata tertinggi dan melayakannya memenangi hadiah mingguan RM200.
Muhammad Rauhan dengan pasukan Dok Gura FC yang meraih 87 mata nyata teruja menjadi pemenang minggu pertama dan tidak menyangka minatnya dalam Liga Perdana Inggeris (EPL) amat berguna dalam permainan Liga Fantasi.
“Saya teruja memenangi hadiah mingguan ini, namun sasaran saya kekal sama iaitu memburu hadiah utama. Saya menyertai Liga Fantasi Kosmo! sebab banyak hadiah hebat ditawarkan.
“Apabila saya melihat iklan mengenai Liga Fantasi Kosmo! di laman Facebook, saya terus mendaftar dan sanggup bayar RM50 sebab hadiah-hadiahnya sangat menarik untuk dimenangi. Jadi, rugi kalau saya tidak mendaftar,” kata Muhammad Rauhan yang berasal dari Dungun, Terengganu semalam.
Muhammad Rauhan memberitahu, dia gembira dengan langkah Kosmo! menyediakan peluang langganan premium selama setahun kepada peserta Liga Fantasi kerana anak perantau sepertinya akan sentiasa mendapat berita dari tanah air.

Sementara itu, Muhammad Helmy Hafiz mengakui tidak teragak-agak menyertai Liga Fantasi Kosmo! meskipun kali ini berbayar, namun berbaloi kerana peserta diberi peluang menikmati langganan premium selama setahun secara percuma.
Beliau yang juga seorang guru memberitahu, seorang tenaga pengajar seperti dirinya sentiasa memerlukan maklumat dan berita terkini, sekali gus berita daripada Kosmo! akan banyak membantu.
“Sebenarnya, ini kali kedua saya sertai Liga Fantasi Kosmo! dan syukur ini juga kemenangan kedua saya. Mungkin ini permulaan terbaik bagi musim ini.
“Jujur saya katakan, saya menyertai liga ini meskipun berbayar, tapi hadiah-hadiah ditawarkan sangat menarik selain langganan premium yang memberi manfaat.
“Saya berharap Kosmo! akan meneruskan peraduan ini dan mungkin boleh menubuhkan kumpulan Facebook yang khusus dengan peserta-peserta Liga Fantasi Kosmo!,” katanya dari Kuala Kangsar, Perak.
Pendaftaran Liga Fantasi Kosmo! masih terbuka, jangan terlepas peluang menang hadiah mingguan & gempak dengan klik pautan ini: https://www.kosmo.com.my/liga-fantasi/


Lelaki tertinggal anak ketika curi motosikal
Oleh KOSMO!

10 Ogos 2022, 7:30 pm
JAKARTA – Sebuah klip video tular di media sosial Indonesia memaparkan situasi seorang lelaki yang tertinggal anaknya ketika mencuri sebuah motosikal di tepi jalan, lapor laman berita Suara.com.
Video berkenaan dimuat naik di akaun Instagram @terang_media. Kejadian itu dikatakan berlaku di sebatang jalan di Pematang Siantar, Sumatera Utara.
Rakaman memaparkan seorang lelaki bersama anak perempuannya sedang berjalan di tepi sebatang jalan yang agak sesak.
Lelaki itu kemudian meluru ke arah sebuah motosikal yang ditinggalkan di tepi jalan lalu membawanya pergi. Dia bagaimanapun meninggalkan anak perempuannya tanpa disedari.
Kanak-kanak itu kelihatan keliru melihat aksi bapanya lalu cuba menaiki motosikal namun, dia ditinggalkan begitu sahaja.
“Menurut keterangan kanak-kanak yang ditinggalkan, pelaku ialah bapanya dan rumah mereka terletak 200 meter dari lokasi kejadian,” demikian menurut keterangan video tersebut.

Seorang lelaki lain dilihat cuba mengejar pencuri yang melarikan motosikalnya, namun gagal. Budak malang yang ditinggalkan itu dibawa masuk ke dalam salah sebuah rumah penduduk dan disoal siasat.
Video berkenaan mendapat perhatian netizen di ruangan komen.
“Kasihan anaknya,” kata seorang netizen.
“Semoga anaknya tidak meniru bapanya menjadi pencuri,” komen netizen lain. – Agensi


Skandal LCS: Fail dibuka, laporan siasatan akan diumum SPRM
10 Ogos 2022, 7:13 pm
SUBANG JAYA – Perdana Menteri Datuk Seri Ismail Sabri Yaakob berkata, beberapa fail telah dibuka bagi tujuan siasatan berhubung kes Kapal Tempur Pesisir (LCS).
Menurutnya, status kes tersebut akan diumumkan oleh pihak Suruhanjaya Pencegahan Rasuah Malaysia (SPRM) nanti dan beliau berharap agar ia dapat disegerakan.
“Beberapa fail telah dibuka dan disiapkan tetapi biar pihak SPRM yang umumkan keputusan siasatan itu nanti.
“Saya sendiri dah berjumpa dengan Peguam Negara, Tan Sri Idrus Harun dan juga Ketua Pesuruhjaya SPRM, Datuk Seri Azam Baki dan status hasil siasatan itu perlu disegerakan,” katanya.
Beliau berkata demikan pada sidang akhbar selepas merasmikan upacara pembukaan Kejohanan Sukan Antarabangsa IFMA Muaythai Youth World Championship di Surf Beach Sunway Lagoon di sini hari ini.
Sementara itu, jelasnya, proses bagi menyahklasifikasikan Laporan Pengauditan Forensik Projek LCS yang dijalankan pada tahun 2019 perlu mendapat nasihat Peguam Negara dan Ketua Audit Negara terlebih dahulu.

“Proses tersebut perlu mendapat nasihat Peguam Negara dan Ketua Audit Negara terlebih dahulu.
“Kalau boleh kita dedahkan kerana kerajaan telus dan tidak mahu melindungi LCS dari tatapan umum supaya rakyat tahu isu sebenar. Saya beri jaminan kerajaan tidak akan berkompromi dalam isu berkaitan wang rakyat seperti ini dan kita akan siasat siapa bertanggungjawab, kita akan ambil tindakan, tiada siapa akan terlepas daripada tindakan kalau ada penyelewengan, ” ujarnya. – KOSMO! ONLINE


Tower Bridge London ditutup selepas dipanjat seorang lelaki
Oleh KOSMO!

10 Ogos 2022, 7:00 pm
LONDON – Polis London terpaksa menutup Tower Bridge buat seketika selepas seorang lelaki memanjat monumen yang terkenal di ibu negara Britain itu, lapor akhbar Daily Star semalam.
“Tower Bridge kini ditutup kepada lalu lintas dan pejalan kaki kerana insiden yang berterusan. Sila cari laluan alternatif,” demikian menurut ciapan Polis London di laman Twitter pada pukul 8.35 malam (waktu tempatan) semalam.
Penutupan jalan itu turut disahkan oleh aplikasi Jambuster yang berkongsi kemas kini pada pukul 8.28 malam (waktu tempatan).
“Tower Bridge (kedua-dua arah) ditutup kerana insiden melibatkan polis,” kata  kemas kini tersebut.
Walaupun polis belum menjelaskan kejadian sebenar yang berlaku, rakaman menunjukkan seorang lelaki naik ke atas struktur sokongan biru dan putih di sisi jambatan menara itu.
Kelihatan ramai pejalan kaki berkumpul di atas jalan di mana polis telah menghalang mereka daripada melintas. – Agensi


Penyanyi Bangladesh ditahan polis kerana nyanyian sumbang, tidak kacak
Oleh KOSMO!

10 Ogos 2022, 8:00 pm
DHAKA – Seorang penyanyi lelaki di Bangladesh dipaksa untuk menandatangani notis permohonan maaf oleh polis selepas diberitahu bahawa dia terlalu hodoh untuk menjadi penyanyi, lapor akhbar New York Post semalam.
Penyanyi dikenali sebagai Hero Alom itu juga dilaporkan turut didesak untuk menghentikan nyanyian sumbangnya.
Menurut Alom, pada pukul 6 pagi (waktu tempatan) Khamis lalu, dia ditahan di ibu pejabat polis selama lapan jam, lapor agensi berita AFP.
“Semua orang secara rawak bertanyakan soalan kepada saya dan saya terpaksa menjawab tanpa henti.
“Seseorang kemudian tiba-tiba mencengkam rambut saya dan bertanya sama ada saya mempunyai wajah seperti ‘hero’ (wira),” kata Alom kepada laman berita India Today.
Pihak berkuasa didakwa berang terhadap rakaman Alom yang menyanyikan lagu klasik oleh pemenang Anugerah Nobel, Rabindranath Tagore dan penyair negara, Kazi Nazrul Islam, demikian menurut AFP.

Polis memberitahu bahawa mereka menerima banyak aduan mengenai nyanyian Alom. Penyanyi itu kemudian memohon maaf atas lagu-lagu tersebut selain kerana memakai pakaian seragam polis dalam klip videonya.
“Dia mengubah sepenuhnya gaya tradisional nyanyian lagu itu namun kini, memberi jaminan kepada kami bahawa tidak akan mengulangi perkara itu,” kata detektif Dhaka, Harun ur Rashid.
Alom yang mempunyai hampir dua juta pengikut di Facebook menyiarkan video muzik baharu selepas kejadian itu yang menunjukkan dia berada di sebalik jeriji besi dan hampir dihukum bunuh.
“Ini adalah Bangladesh yang merdeka. Jika saya tidak boleh bercakap, menyanyi atau melakukan aktiviti riadah, maka saya rasa hak saya sedang diragut,” katanya kepada India Today. – Agensi


Anak kematian ibu dapat manfaat Simpan SSPN Prime
Oleh AZMI NORDIN

10 Ogos 2022, 6:11 pm
PETALING JAYA – Perbadanan Tabung Pendidikan Tinggi Nasional (PTPTN) melalui Program Ziarah PTPTN Prihatin telah mengunjungi waris Allahyarhamah Nor Azira Mohamed iaitu anak sulungnya untuk menerima manfaat takaful.
Nur Adriana Aleeya Zulkifli menerima manfaat takaful yang diserahkan oleh Ketua Eksekutif PTPTN, Ahmad Dasuki Abdul Majid serta Ahli Dewan Undangan Negeri (ADUN) Selinsing, Mohamed Noor Dawoo bertempat di kediaman nenek beliau.
PTPTN dalam kenyataannya berkata, Nor Azira Mohamed, 41, yang bekerja sebagai penyelia stor telah meninggal dunia pada September 2021 lalu akibat wabak Covid-19 dan merupakan pendeposit Simpan SSPN Prime dengan membuka akaun tiga orang anak beliau.
“Ketika disahkan meninggal dunia, beliau mempunyai simpanan di dalam Simpan SSPN Prime yang melayakkan beliau menerima manfaat perlindungan takaful bersamaan dengan jumlah simpanan beserta khairat kematian sebanyak RM2,000.
“Simpan SSPN Prime dapat memberikan manfaat perlindungan takaful percuma secara ringgit ke ringgit kepada pendeposit yang mempunyai simpanan RM1,000 dan ke atas sekiranya berlaku kematian kekal kepada mereka,” kata kenyataan itu.
Sehubungan itu, PTPTN menyatakan sehingga 30 Jun 2022, sebanyak 3,203 tuntutan telah dibayar dengan jumlah manfaat perlindungan takaful dan khairat kematian percuma sebanyak RM27.19 juta.

“Nilai manfaat ini tidak dapat menggantikan kasih sayang dan tanggungjawab sebagai seorang ibu atau bapa, namun simpanan di dalam Simpan SSPN Prime dan nilai manfaat yang diterima ini dapat menampung kos pendidikan anak-anak yang ditinggalkan.
“Allahyarhamah Nor Azira membuat pilihan tepat membuat perancangan kewangan bagi masa depan pendidikan anaknya melalui Simpan SSPN Prime bagi memastikan pendidikan dan masa depan anak-anaknya terus terjamin,” katanya.
Tambah PTPTN, Simpan SSPN Prime menawarkan pelbagai keistimewaan dan manfaat kepada pendeposit.
“Pelepasan taksiran cukai pendapatan atas simpanan bersih sehingga RM8,000 setahun, dividen yang kompetitif, Geran Sepadan sehingga RM10,000 untuk satu keluarga, patuh syariah dan dijamin oleh Kerajaan.
“Secara keseluruhan sehingga 30 Jun 2022, sebanyak 5.4 juta akaun Simpan SSPN telah dibuka dengan deposit simpanan berjumlah RM12.5 bilion,” katanya. – KOSMO! ONLINE.


Lesen vokasional khas p-hailing tidak sama dengan GDL
Oleh MOHD. HUSNI MOHD. NOOR

10 Ogos 2022, 6:46 pm
PUTRAJAYA – Kementerian Pengangkutan (MOT) menjelaskan lesen vokasional khas yang dicadangkan kepada penunggang p-hailing kelak tidak sama dengan lesen vokasional (GDL) yang digunapakai ketika ini.
Menterinya, Datuk Seri Wee Ka Siong berkata, beliau memberi jaminan lesen khas itu tidak membebankan pemandu p-hailing sebaliknya ia bertujuan mendapatkan data sebenar komuniti itu di negara ini.
Beliau berkata, lesen khas itu tidak memerlukan pemeriksaan kenderaan di Pusat Pemeriksaan Kenderaan Berkomputer (Puspakom) dan bayaran dikenakan mungkin di bawah RM10 manakala, kursus induksi pula boleh dijalankan secara dalam talian.
“Ini perancangan kita selepas kita dapat kawal selia komuniti ini dan saya akan pastikan proses itu (lesen khas vokasional) mudah, murah dan tidak membebankan penunggang p-hailing.
“Semalam, saya ada lihat beberapa video viral mengaitkan penunggang p-hailing perlu ambil GDL dan membawa kenderaan ke Puspakom. Saya ingin jelaskan maklumat itu tidak betul,” katanya pada sidang akhbar hari ini.
Ditanya sama ada MOT akan ubah nama lesen vokasional itu untuk elakkan persepsi salah dalam masyarakat, Ka Siong berkata, nama khusus bagi lesen itu akan ditentukan kemudian.

“Nama itu mungkin saya akan pakai permit p-hailing atau ‘p-hailing brotherhood’ dan apa sekali pun namanya ia tidak akan menimbulkan persepsi salah.
“Tetapi dalam kategori p-hailing yang baharu, lesen itu tidak membebankan dan tidak menyusahkan penunggang. Kita tidak mahu ada prasangka dan seolah-olah menzalimi mereka,” katanya.
Katanya, pindaan terhadap Akta Pengangkutan Jalan 1987 [Akta 333] itu antara lain untuk kawal sedia industri p-hailing dan mendaftarkan mereka sebagai pekerja.
Ka Siong berkata, data dikongsi Institut Penyelidikan Keselamatan Jalan Raya Malaysia (MIROS) di 11 jalan raya di Kuala Lumpur mendapati 62 peratus daripada 16,308 penunggang p-hailing berhenti di petak kuning dan lintasan pejalan kaki.
“Kajian sama mendapati, 14 peratus daripadanya memegang telefon dan melanggar lampu isyarat; membuat pusingan U di tempat yang tidak dibenarkan (tujuh peratus) dan melawan arus atau melalui trafik bertentangan (tiga peratus),” katanya.
Jelas Ka Siong lagi, ketika ini, MOT tiada data tepat jumlah penunggang p-hailing di negara ini malah, pengendali p-hailing (PHO) juga tiada data sebenar kerana ada yang melakukannya secara sambilan.
“Selain itu, jika kerajaan ingin memberi bantuan kepada penunggang p-hailing data tersebut akan memudahkan MOT.
“Apabila ada pendaftaran ini, sudah tentu dengan satu butang, kita boleh tahu berapa ramai yang terlibat dan bagaimana kerajaan boleh bantu mereka,” katanya. – KOSMO! ONLINE.


Harga RON95 kekal, RON97 turun 10 sen
Oleh MOHD RIDZAUDDIN ROSLAN

10 Ogos 2022, 5:50 pm
PUTRAJAYA- Harga runcit bagi RON97 turun sebanyak 10 sen daripada RM4.50 kepada RM4.40 seliter manakala RON95 kekal pada paras RM2.05 seliter.
Kementerian Kewangan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling iaitu RM2.05 seliter dan diesel RM2.15 seliter.
“Berdasarkan penetapan harga runcit produk petroleum secara mingguan menggunakan formula Automatic Pricing Mechanism itu, harga runcit produk petroleum telah ditetapkan bagi tempoh 11 Ogos 2022 hingga 17 Ogos 2022,” katanya dalam satu kenyataan di tadi.
Kata kenyataan itu, kerajaan juga akan terus memantau kesan perubahan harga minyak
mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -KOSMO! ONLINE


Tiga mayat nelayan hilang ditemui
Oleh KAMALIZA KAMARUDDIN

10 Ogos 2022, 6:18 pm
KUALA TERENGGANU – Tiga mayat nelayan yang lemas selepas bot dinaiki mereka karam di perairan Pulau Redang, Kuala Nerus pada kelmarin dijumpai pasukan mencari dan menyelamat sebentar tadi.
Pengarah Maritim Terengganu, Kepten Maritim Muhammad Suffi Mohd. Ramli berkata, ketiga-tiga mayat mangsa tersebut ditemui pada pukul 3 petang.
Bot yang dinaiki nelayan yang karam
“Berdasarkan maklumat awal, tiga mayat itu dikatakan tersangkut pada sebuah boya unjam kira-kira 15 kilometer (km) dari lokasi bot mereka dilaporkan karam.
“Identiti ketiga-tiga mayat mangsa yang dijumpai telah disahkan ialah Mohd. Nazri Abu Bakar, 48; Zulkifli Umar, 48; dan Saludin Ismail, 50,” katanya di sini hari ini.
Muhammad Suffi berkata, setakat ini, dua lagi mangsa iaitu Raja Zainudin Raja Ibrahim, 49, dan Ahmad Zamri Ishak, 66, masih hilang.
Beliau berkata, usaha untuk membawa tiga mayat mangsa berkenaan ke Jeti Maritim Terengganu di sini sedang dilakukan dengan menggunakan aset APMM.

Kosmo! hari ini melaporkan lima nelayan termasuk seorang tekong hilang selepas bot dinaiki mereka dari Jeti Pasir Puteh, Kelantan karam pada pukul 10 malam kelmarin.
Bot itu dikatakan karam akibat dipukul ribut pada kedudukan 10 batu nautika dari Pulau Redang.- KOSMO! ONLINE.


Lelaki rompak 3,000 liter diesel bersubsidi
Oleh MOHAMAD FAIZAL HASHIM

10 Ogos 2022, 5:57 pm
JOHOR BAHRU – Tindak-tanduk seorang lelaki yang mencurigakan ketika mengisi minyak ke dalam sebuah lori di sebuah stesen minyak di Ulu Tiram, dekat sini, semalam membongkar kegiatan penyelewengan diesel bersubsidi.
Kegiatan itu disedari anggota kereta peronda (MPV) Bahagian Pecegahan Jenayah Keselamatan dan Komuniti Ibu Pejabat Polis Daerah (IPD) Seri Alam semasa melakukan rondaan di kawasan itu pada pukul 8.45 malam.
Ketua Polis Daerah Seri Alam, Superintendan Mohd. Sohaimi Ishak berkata, anggota terbabit ternampak suspek sedang mengisi minyak ke sebuah lori dalam keadaan mencurigakan.
“Hasil siasatan mendapati terdapat enam tong minyak diesel yang dianggarkan 500 liter setiap tong. Polis menahan lelaki berusia 31 tahun itu yang merupakan pemandu lori tersebut.
“Polis turut merampas enam tong tersebut yang semunya berisi 3,000 liter diesel, lori berkenaan dan dua resit belian minyak berkenaan berjumlah RM1,000,” katanya dalam kenyataan hari ini.
Beliau memberitahu, keseluruhan rampasan dianggarkan bernilai RM66,450.

Katanya, hasil semakan rekod lampau mendapati suspek mempunyai dua rekod jenayah dan tiga rekod berkaitan dadah.
“Polis akan terus membanteras dan memastikan kegiatan penyelewengan serta kitirisan diesel yang menyebabkan kerugian kepada negara,” katanya.
Kes disiasat di bawah Seksyen 21 Akta Kawalan Bekalan 1961.- KOSMO! ONLINE.


Bapa rempuh tiga anak selepas undur kereta
Oleh KOSMO!

10 Ogos 2022, 6:00 pm
BANDAR RAYA NEW YORK – Seorang lelaki dari Bandar Raya New York merempuh tiga anaknya dan tiga individu lain selepas mengundurkan kenderaannya secara tidak sengaja dalam satu insiden di Bronx, lapor akhbar New York Post semalam.
Kesemua mangsa mengalami kecederaan ringan dan mereka kini dirawat di hospital, kata polis.
Lelaki berkenaan secara tidak sengaja mengundurkan kereta dan tidak menekan brek di jalan East 163rd Street & Prospect Avenue berhampiran Woodstock kira-kira pukul 12.20 tengah hari (waktu tempatan). Dia kemudian merempuh bangunan dan semua mangsa, kata polis.
Dia merupakan bapa kepada tiga kanak-kanak yang dilanggarnya, kata sumber polis.
Semua kanak-kanak itu dibawa ke Hospital Harlem, manakala mangsa dewasa yang turut dilanggar mendapatkan rawatan di Hospital Lincoln, kata polis.
“Ia benar-benar satu kemalangan,” kata jurucakap polis. – Agensi


Pendakwah ‘basuh’ wanita kecewa menantu tidak capai piawaian
Oleh KOSMO!

10 Ogos 2022, 6:30 pm
JAKARTA – Seorang wanita di Indonesia menjadi tular apabila pertanyaannya mengenai menantu bukan pilihan dijawab oleh pendakwah popular negara itu, Mamah Dedeh, lapor laman berita Wolipop, hari ini.
Berdasarkan klip video yang dimuat naik di Instagram @nyinyir_update_official, seorang wanita meminta pandangan Mamah Dedeh berkenaan menantunya.
“Saya baru sahaja mengizinkan anak berkahwin dan menerima menantu baharu.
“Namun selepas mereka berkahwin, ternyata menantu saya itu tidak seperti yang saya harapkan. Dia tidak memenuhi ciri-ciri yang saya bayangkan sebelum ini dan saya rasa dia tidak sesuai untuk anak saya,” luah wanita berkenaan.
Mamah Dedah menjawab pertanyaan tersebut dengan tenang dan sangat memberi impak kepada semua pendengar.
“Kita harus memahami peribahasa ‘rambut sama hitam, hati lain-lain’. Jika anda mengharapkan bertemu calon menantu sesempurna seperti dalam bayangan anda, sehingga kiamat tidak akan berjumpa orang seperti itu.

“Ada pepatah yang mengatakan ‘Insaan Mahalul Khatha wan Nisyaan’ yang bermaksud ‘manusia itu tempatnya adalah salah dan lupa’. Jangan terlalu cepat menghukum si menantu, ada baiknya kita muhasabah diri dahulu.
“Adakah kita sudah cukup sempurna untuk mengharapkan yang sama?” jawab Mamad Dedeh.
Sehingga kini, klip video itu telah mendapat lebih 13 ribu tontonan pengguna media sosial. – Agensi


Tidak sempat bergelar raja sehari
Oleh MOHD. RIFAAT ABD. HAMID

10 Ogos 2022, 6:27 pm
KUALA NERANG – Hasrat seorang gadis untuk mendirikan rumah tangga pada bulan depan tidak kesampaian apabila dia meninggal dunia akibat masalah organ dalaman di Hospital Sultanah Bahiyah (HSB), Alor Setar semalam.
Siti Nabilah Rosidi, 22, dikejarkan ke Hospital Kuala Nerang di sini sebelum dirujuk ke HSB kerana mengalami kekejangan pada pukul 8 pagi.
Menurut tunang Siti Nabilah, Mohammad Amirul Murad, 28, dia terkejut apabila dimaklumkan pasangannya tidak sedarkan diri sebelum disahkan meninggal dunia di HSB pada pukul 9.15 malam.
“Saya bagaikan tidak percaya kerana kami sedang menghitung hari untuk disatukan sebagai pasangan suami isteri, malah sebelum ini arwah tidak pernah memaklumkan dia menghidap sebarang penyakit.
“Arwah tunang juga kelihatan ceria seperti biasa apatah lagi tarikh perkahwinan kami semakin hampir iaitu pada 17 September ini,” katanya ketika ditemui di rumah keluarga arwah Siti Nabilah di sini hari ini.
Menurut pemuda itu, dia dan arwah tunangnya dipertemukan oleh ahli keluarga sebelum bersetuju untuk mendirikan rumah tangga.

“Semua persiapan untuk majlis kenduri sudah dilakukan. Kami bercadang untuk berbulan madu di Langkawi, namun semuanya tidak kesampaian apabila tunang pergi buat selama-lamanya,” katanya yang bekerja sebagai penoreh getah.
Sementara itu, bapa arwah Siti Nabilah, Rosidi Abdullah, 51, memberitahu, anak ketiga daripada lima beradik yang merupakan pekerja am di syarikat swasta itu mengadu sakit kepala dan leher sejak Isnin lalu selepas pulang dari kerja.
Mohammad Amirul menyiram air di atas pusara tunangnya selepas dikebumikan di Tanah Perkuburan Islam Kampung Baharu, Padang Sanai, Kuala Nerang hari ini.
“Kami dimaklumkan seluruh hati, otak dan buah pinggangnya sudah rosak. Sehingga kini kami masih tertanya-tanya penyakit yang dihadapinya.
“Kematian Siti Nabilah amat mengejutkan seluruh ahli keluarga kami,” ujarnya.
Jenazah Siti Nabilah selamat dikebumikan di Tanah Perkuburan Islam Kampung Baharu, Padang Sanai di sini pada pukul 11 pagi hari ini. – KOSMO! ONLINE.


Tiada perkara disembunyi, Mindef sedia beri kerjasama penuh
Oleh AHMAD SHAHERMAN SHAMSURI

10 Ogos 2022, 6:55 pm
PETALING JAYA – Kementerian Pertahanan (Mindef) sedia memberi kerjasama penuh kepada semua pihak yang terlibat dalam siasatan isu perolehan Littoral
Combat Ship (LCS).
Menteri Kanan Pertahanan, Datuk Seri Hishammuddin Hussein memaklumkan bahawa beliau dan barisan kepimpinan di Mindef tidak mempunyai sebarang perkara yang hendak disembunyikan.
Sebaliknya, beliau mahu perkara itu dapat diselesaikan dan diteruskan demi kepentingan Tentera Laut Diraja Malaysia (TLDM), wang awam yang dibelanjakan serta kepentingan negara.
“Saya dan Mindef akan lakukan apa sahaja bagi memastikan isu ini dapat diselesaikan serta memberikan kerjasama penuh kepada semua badan berkuasa yang melakukan siasatan seperti Suruhanjaya Pencegahan Rasuah Malaysia (SPRM), Jawatankuasa Kira-Kira Wang Negara (PAC), Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) serta Audit Forensik,”katanya dalam satu kenyataan di sini hari ini.
Mengulas lanjut, Hishammuddin berkata, pihaknya juga memberi jaminan bahawa keputusan Kabinet ini tidak akan mengganggu tiga perkara yang telah ditegaskan sebelum ini.
Katanya, pertama, TLDM memerlukan LCS dan sebab itu ia mesti diteruskan selaras dengan keputusan Jemaah Menteri pada April 2022.

“Kedua, pihak yang salah tetap salah dan mesti dihadapkan ke muka pengadilan.
“Ketiga, dalam tempoh enam bulan ini, Mindef juga sedang giat melakukan kerja-kerja rundingan dengan pihak pengilang peralatan asal (OEM), vendor dan perbankan sebagai pelan mobilisasi bagi memastikan LCS dapat disiapkan.
Justeru katanya, penting untuk semua pemegang taruh kekal fokus terhadap usaha meneruskan projek LCS, demi memastikan TLDM dapat memiliki aset yang sangat mereka perlukan dengan secepat mungkin.-KOSMO! ONLINE